Zahid pemurah kata Pengarah Media Presiden UMNO kepada mahkamah

Seorang saksi pembelaan menyifatkan Presiden UMNO Datuk Seri Ahmad Zahid Hamidi sebagai seorang yang pemurah apabila memberi sumbangan secara berhemah tanpa menunjuk-nunjuk.

Pengarah Media Presiden UMNO itu, Mejar Jeneral (B) Datuk Fadzlette Othman Merican Idris Merican berkata demikian ketika memberi keterangan sebagai saksi pembelaan dalam kes Zahid yang melibatkan jutaan dana Yayasan Akalbudi (YAB), di Mahkamah Tinggi Kuala Lumpur, hari ini (Rabu, 21 September 2022).

Memberi keterangan di hadapan Hakim Datuk Collin Lawrence Sequerah, Fadzlette, yang merupakan Setiausaha Akhbar (SUA) Zahid berkata bosnya seorang yang sangat pemurah dan dermawan.

Dia juga menambah bahawa Zahid tidak pernah menolak permintaan untuk derma yang diminta daripadanya.

Katanya, dia terlibat secara langsung dalam sumbangan yang diberikannya kepada kelab sukan, pertubuhan kebajikan dan agensi media, surat umum yang diterima daripada penduduk kawasan perumahan yang kebanyakannya meminta untuk baik pulih masjid, aktiviti sekolah tahfiz serta bantuan kewangan untuk aktiviti beriadah.

Fadzlette berkata Zahid telah memberikan sumbangan itu secara berhati-hati dan tidak mahu perhatian media, sambil menambah kadang-kadang dia tidak mengetahui jumlah yang telah disumbangkannya.

“Biasanya apabila dia menghulurkan sumbangan, dia tidak akan menyemak jumlah yang diberikan dan terus memberi kepada individu yang memerlukan. Pernah suatu ketika, selepas dia memberikan sumbangan, dia bertanya kepada saya ‘berapa yang saya berikan kepada awak?.

“Apabila Zahid menderma, dia tidak mahu sumbangannya dilihat sebagai menunjuk-nunjuk kepada orang ramai. Sebagai contoh, dia tidak pernah menulis atau meletakkan sebarang papan tanda atau notis yang dia telah menderma di tempat yang dia telah menderma,” kata Fadzlette lagi.

Fadzlette membacakan kenyataan saksinya, tetapi dia masih belum disoal balas oleh pihak pendakwa.

Fadzlette telah berkhidmat dengan Zahid selama 11 tahun, bermula dari 2011 ketika beliau menjadi pengarah media kepada Zahid yang juga Menteri Pertahanan ketika itu. Dia kemudiannya bertugas sebagai SUA ketika Zahid menjadi Menteri Dalam Negeri dan Timbalan Perdana Menteri sehingga Mei 2018, sebelum bertukar kepada peranannya sekarang.

Presiden UMNO berusia 69 tahun itu, menghadapi 47 pertuduhan, terdiri daripada 12 pertuduhan pecah amanah jenayah (CBT), lapan pertuduhan rasuah dan 27 bagi pengubahan wang haram membabitkan RM31 juta dana YAB.

Bagi 12 pertuduhan CBT, Zahid didakwa menggunakan dana itu untuk membuat pembayaran kad kredit peribadi, polisi insurans dan lesen kenderaan peribadinya, kiriman wang kepada firma guaman dan sumbangan kepada persatuan bola sepak Polis Diraja Malaysia.

Pertuduhan mengikut Seksyen 409 Kanun Keseksaan, masing-masing membawa hukuman penjara maksimum 20 tahun, sebat dan denda.

Perbicaraan bersambung petang ini, dengan pihak pendakwaan dijangka menyoal balas Fadzlette.


Kastam rampas 50 kereta mewah RM11.4 juta

Jabatan Kastam Diraja Malaysia (JKDM) merampas 50 kenderaan mewah bernilai RM11.4 juta yang dibawa masuk tanpa permit import (AP), dalam siri Op Bearing yang bermula 15 Ogos lalu.

Penolong Ketua Pengarah Kastam Zon Tengah Mohammad Sabri Saad berkata operasi yang berakhir esok itu memfokuskan kepada kenderaan import individu serta syarikat di sekitar Pelabuhan Klang.

“Sembilan daripada 50 kenderaan melibatkan motosikal berkuasa tinggi manakala selebihnya adalah kereta mewah dari pelbagai negara antaranya Amerika Syarikat, United Kingdom dan Jepun,” katanya pada sidang media di Wisma Kastam di Pualu Indah, Klang, hari ini.

Mohammad berkata kesemua kenderaan disiasat di bawah Seksyen 135(1)(a) Akta Kastam 1957 kerana mengimport barang larangan di bawah Butiran 3 Jadual Kedua/Bahagian 1 Perintah Kastam (Larangan Mengenai Import) 2017 yang permit pengimportannya dibenarkan dengan syarat ia tertakluk permit import dikeluarkan oleh Kementerian Perdagangan Antarabangsa dan Industri.

Mohammad Sabri menggesa orang ramai untuk membantu JKDM dengan menyalurkan maklumat berkaitan aktiviti penyeludupan dengan menghubungi talian bebas tol 1-800-88-8855 atau menghubungi pejabat JKDM terdekat di semua negeri. – Bernama


Britain, New Zealand capai persetujuan perdagangan bebas

Britain dan New Zealand pada dasarnya mencapai persetujuan mengadakan perjanjian perdagangan bebas antara kedua-dua negara bagi mengurangi tarif, meningkatkan perkhidmatan perdagangan, sekali gus meletakkan London selangkah lebih hampir untuk menganggotai Perjanjian Perkongsian Trans-Pasifik (TPPA).

TPPA adalah pakatan perdagangan bagi meluaskan pasaran, mengurangkan tarif dan mempromosi perdagangan yang lebih bebas dianggotai 12 negara iaitu Australia, Brunei, Kanada, Chile, Jepun, Mexico, New Zealand, Peru, Singapura, Amerika Syarikat, Vietnam dan Malaysia.

Perdana Menteri New Zealand, Jacinda Ardern dan Perdana Menteri Britain, Boris Johnson mencapai persetujuan itu dalam pertemuan secara maya semalam, selepas 16 bulan mengadakan perbincangan.

“Ini adalah perjanjian perdagangan yang hebat buat United Kingdom (UK), memperkukuhkan hubungan persahabatan yang telah lama terjalin dengan New Zealand dan membuka peluang hubungan di Indo-Pasifik,” kata Johnson dalam kenyataannya.

Persetujuan itu menyusul sebulan selepas Britain mencapai perjanjian dengan Australia, tatkala UK tidak lagi mengharapkan hubungan dagangan yang mesra dengan negara-negara dalam Kesatuan Eropah (EU).

“Perjanjian ini akan meningkatkan ekonomi dan eksport New Zealand ketika kita menyambung dan membangunkan semula setelah pulih daripada Covid-19, selain melihat lebih jauh ke depan,” kata Ardern pada sidang media di Wellington.

Menerusi persetujuan itu, tarif bagi 97 peratus produk akan dihapuskan bagi kedua-dua negara apabila perjanjiannya berkuat kuasa, tambah Ardern.

Perjanjian itu juga dijangka memberi manfaat kepada New Zealand sebanyak NZ$1 bilion kepada Keluaran Dalam Negara Kasar. Ini adalah perjanjian perdagangan kedua New Zealand tahun ini, setelah berbuat demikian dengan China pada Januari lalu. – Agensi


Esok akan diputuskan kes Najib-Arul Kanda pinda audit 1MDB

Datuk Seri Najib Razak dan Arul Kanda Kandasamy akan mengetahui keputusan esok sama ada perlu menjawab tuduhan berhubung kes pendakwaan meminda laporan akhir audit 1Malaysia Development Berhad (1MDB).

Mahkamah Tinggi akan membuat keputusan esok sama ada kedua-dua bekas Perdana Menteri dan bekas Ketua Pegawai Eksekutif (CEO) 1MDB itu perlu membela diri atau dibebaskan daripada pertuduhan yang dihadapi mereka berdua, menurut laporan BH.

Dalam pada itu, Hakim Mohamed Zaini Mazlan yang kini hakim Mahkamah Rayuan juga akan memutuskan di akhir kes pendakwaan, sama ada keterangan yang diberikan Arul Kanda terhadap Najib adalah benar dan menyeluruh bagi membolehkan mahkamah memberikannya sijil indemniti (pengecualian daripada liabiliti undang-undang).

Arul Kanda yang didakwa bersubahat dengan Najib, memberikan keterangan terhadap bekas perdana menteri itu selama dua hari bermula 25 Ogos tahun lalu selepas dibenarkan mahkamah mengikut Seksyen 63 Akta Suruhanjaya Pencegahan Rasuah Malaysia (SPRM) yang membolehkan tertuduh dalam sesuatu kes menjadi saksi bagi pihak pendakwaan.

Pendakwaan memohon Arul Kanda memberikan keterangan terhadap Najib atas alasan beliau memiliki maklumat penting yang boleh membuktikan kes terhadap bekas Ahli Parlimen Pekan itu terutamanya berhubung satu mesyuarat yang diadakan pada 24 Februari 2016.

Menurut pendakwaan, keputusan untuk membuat pindaan kepada Laporan Pengauditan Akhir 1MDB dilakukan ketika mesyuarat berkenaan yang diadakan di pejabat bekas Ketua Setiausaha Negara, Allahyarham Tan Sri Dr Ali Hamsa.

Jika berjaya memperoleh sijil indemniti mengikut peruntukan berkenaan, mahkamah boleh membebaskan atau melepas tanpa membebaskan Arul Kanda daripada tuduhan bersubahat berkenaan.

Sementara itu, ketika membacakan pernyataan pembukaan pada hari pertama perbicaraan kes pada 18 November 2019, Timbalan Pendakwa Raya Kanan, mendiang Datuk Seri Gopal Sri Ram berkata pendakwaan akan menunjukkan Najib melakukan perbuatan itu bagi mengelak pertuduhan sivil atau jenayah terhadapnya sebagai pengarah bayangan 1MDB, dan menggunakan kedudukannya untuk memperoleh ganjaran sebagaimana dalam Seksyen 3 SPRM.

Bagaimanapun, jika mahkamah mendapati pendakwaan berjaya membuktikan kes prima facie dan Arul Kanda gagal mendapat sijil indemniti, Najib dan Arul Kanda akan diperintahkan membela diri dengan diberi tiga pilihan iaitu pertama berdiam diri; kedua memberi keterangan di kandang tertuduh; dan ketiga memberikan keterangan dari kandang saksi dalam keadaan bersumpah.

Menurut Sri Ram, Najib melakukannya dengan niat rasuah sebagaimana dinyatakan dalam Seksyen 23 akta sama dan pendakwaan akan membuktikannya secara langsung dan mengikut keadaan, sejauh mana tertuduh mengeluarkan bahan dari rekod rasmi untuk menghalang pendedahan keadaan sebenar.

Sri Ram menegaskan bahawa Najib tahu, atau sudah pasti dalam konteksnya, jika kebenaran itu muncul, beliau akan terdedah kepada tanggungjawab sivil atau jenayah.

Najib, 70, didakwa pada 12 Disember 2018, menggunakan kedudukannya untuk mengarahkan pindaan dilakukan terhadap Laporan Pengauditan Akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindunginya daripada tindakan tatatertib, sivil atau jenayah berkaitan 1MDB.

Kedua-dua mereka didakwa mengikut Seksyen 23(1) dan 24(1) Akta SPRM yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Pendakwaan menutup kesnya pada 7 September tahun lalu, selepas memanggil 16 saksi bagi memberi keterangan dalam perbicaraan yang berlangsung selama 43 hari bermula pada 18 Februari 2019.

Ia kemudian menawarkan 18 saksi kepada pembelaan, antaranya bekas Pengerusi PAC Datuk Nur Jazlan Mohamed; bekas Ketua Pesuruhjaya SPRM, Tan Sri Dzulkifli Ahmad dan bekas CEO 1MDB, Datuk Shahrol Azral Ibrahim Halmi.

Antara saksi utama yang memberikan keterangan terhadap Najib sepanjang perbicaraan ialah Ali Hamsa; bekas Ketua Audit Negara, Tan Sri Ambrin Buang dan Tan Sri Dr Madinah Mohamad.


Haji 2021 hanya untuk rakyat, individu tinggal di Arab Saudi sahaja

Kerajaan Arab Saudi hanya membenarkan ibadah haji tahun ini hanya untuk 60,000 rakyatnya serta warga asing yang menetap di negara itu, kata Kementerian Kesihatan serta Kementerian Haji dan Wakaf Arab Saudi.

Keputusan itu dibuat susulan pandemik Covid-19 yang terus melanda Arab Saudi.

Dalam kenyataan hari ini Arab Saudi juga menegaskan mereka yang ingin menunaikan haji bermula pertengahan Julai depan mesti bebas daripada penyakit kronik, Covid-19, dan berusia antara 18 hingga 65 tahun bagi mereka yang diberi vaksin sesuai dengan langkah vaksinasi kerajaan.

Jemaah haji harus mengambil suntikan vaksin sepenuhnya, atau mereka yang mengambil satu dos vaksin Covid-19 sekurang-kurangnya 14 hari sebelumnya, atau mereka yang diberi vaksin setelah pulih daripada jangkitan Covid-19.

Keputusan itu didasarkan kepada kesungguhan Riyadh untuk memastikan tetamu dan pengunjung Masjidil Haram dan Masjid Nabawi melakukan ibadah Haji dan Umrah, dengan mengutamakan kesihatan dan keselamatan jemaah,” kata kementerian itu.

Sementara itu, Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata keputusan Arab Saudi itu susulan situasi semasa pandemik Covid-19 di seluruh dunia.

Katanya, keputusan Kerajaan Arab Saudi itu dimaklumkan Timbalan Menteri Haji dan Umrah Arab Saudi, Dr. Abdelfattah Sulaiman Mashat menerusi panggilan telefon kepadanya.

“Makluman yang sama telah diterima oleh Menteri Luar Negeri, Datuk Seri Hishammudin Hussein daripada rakan sejawatnya, Putera Faisal bin Farhan Al Saud. Kenyataan rasmi oleh Kerajaan Arab Saudi juga telah dikeluarkan tepat pukul 6.10 petang sebentar tadi,” katanya dalam kenyataan hari ini.

Zulkifli berkata, justeru, beliau mewakili Kerajaan Malaysia ingin menyatakan bahawa Malaysia tidak akan menghantar jemaah haji bagi Musim Haji 1442H sebagai akur serta menghormati keputusan Kerajaan Arab Saudi itu.

Bagaimanapun, beliau akan memastikan segala urusan rakyat Malaysia yang telah berada di sana dan terpilih untuk melaksanakan ibadah Haji bagi Musim Haji 1442H diuruskan dengan sebaiknya oleh Lembaga Tabung Haji, selaras dengan Prosedur Standard Operasi (SOP) yang telah ditetapkan oleh Kerajaan Arab Saudi.

Pada masa sama beliau memohon maaf kepada semua bakal jemaah haji yang amat cinta dan rindukan dua Tanah Suci kerana terpaksa menangguhkan ibadah Haji pada tahun ini.


Menteri, timbalan menteri kerajaan PH-BN hilang ketika sidang Parlimen

Ahli Parlimen (Perikatan Nasional-Putrajaya) Datuk Dr Radzi Jidin menempelak beberapa pihak yang berkongsi gambar dalam Dewan Rakyat dengan membuat cerita ketidakhadiran pemimpin utama PN.

Beliau menjelaskan bahawa Pengerusi PN, Tan Sri Muhyiddin Yassin; Timbalan Pengerusi PN, Tan Sri Abdul Hadi Awang, dan Ketua Pembangkang, Datuk Seri Hamzah Zainudin, hadir pada sidang Parlimen itu pagi tadi.

“Hari ini ada yang kongsi gambar dalam Dewan Rakyat cuba buat cerita kononnya pemimpin PN, Tan Sri Muhyiddin, Tan Sri Abdul Hadi Awang dan Dato’ Seri Hamzah Zainudin tidak hadir sesi parlimen pagi tadi.

“Saya berada sebaris dengan mereka di dalam Dewan Rakyat dan melihat sendiri bahawa mereka hadir pagi tadi.

“Mudah sebenarnya nak buat cerita daripada sekeping gambar dalam Dewan Rakyat ini,” katanya dalam kenyataan ringkas di Facebooknya hari ini (14 Februari 2023).

Pada masa sama, Dr Radzi pula memuat naik sekeping gambar yang beliau rakam pada sesi petang sidang Parlimen ketika Hamzah sedang membahas titah ucapan Yang di-Pertuan Agong.

“Contohnya, gambar ini. Saya ambil gambar blok Menteri dan Timbalan Menteri pada jam 4.16 petang ketika Ketua Pembangkang sedang berbahas,” katanya.

Gambar itu menunjukkan kerusi di blok kerajaan PH-BN kosong, tanpa kehadiran menteri dan timbalan menteri bagi mendengar perbahasan berkenaan.


Banjir mula landa Kuantan, 1,310 mangsa dipindahkan ke enam PPS

Pasukan penyelamat telah mula memindahkan keluarga yang rumah mereka dilanda banjir ke pusat pemindahan sementara (PPS) berikutan hujan lebat yang melanda Kuantan, sejak semalam.

Jurucakap Angkatan Pertahanan Awam negeri berkata setakat jam 2 petang hari ini (6 Februari), hujan lebat menyebabkan 1,310 orang daripada 342 keluarga terpaksa dipindahkan ke enam PPS di Kuantan.

Beliau berkata PPS Dewan Dato Manan menempatkan 560 mangsa, diikuti Wisma Belia Indera Mahkota (300); Balai Taman Tas (220 orang); Balai Sri Mahkota (143); Balai Sri Damai (57); dan Balai Jaya Gading (30).

“Mangsa dipindahkan ke pusat pemindahan secara berperingkat mulai jam 10 pagi hari ini. Ada yang tiba sendiri dan ada yang diselamatkan oleh Angkatan Pertahanan Awam bersama agensi lain.

“Kebanyakan kawasan Kuantan masih hujan dan melihat keadaan semasa, mangsa banjir dan PPS mungkin bertambah lewat hari ini,” katanya sambil menambah penempatan yang ditenggelami air termasuk Seri Damai dan Kampung Pandan di Kuantan.

Jabatan Meteorologi Malaysia (MetMalaysia) mengeluarkan amaran hujan lebat berterusan tahap bahaya di Kuantan, Pekan dan Rompin sehingga esok, manakala amaran hujan lebat berterusan tahap bahaya turut dikeluarkan di Jerantut, Temerloh, Maran dan Bera.

Amaran hujan berterusan peringkat amaran dikeluarkan untuk Cameron Highlands, Lipis, Raub dan Bentong.

Sementara itu, Agensi Pengurusan Bencana Negara (NADMA) melaporkan sehingga jam 12 tengah hari tadi, seramai 420 mangsa daripada 119 keluarga di Batu Pahat dan Segamat di Johor, masih ditempatkan di lima PPS.

Manakala, 28 mangsa dari enam keluarga di Pasir Mas, Kelantan masih ditempatkan di satu PPS dan 46 mangsa (12 keluarga) di Beaufort, Sabah berlindung di sebuah PPS.

Pada masa sama, Jabatan Pengairan dan Saliran (JPS) melaporkan sehingga jam 2 petang ini, tiga sungai di Johor, Pahang dan Perak, mencatat bacaan melebihi paras bahaya.

Sungai Belat di Sri Damai, Kuantan mencatat bacaan 5.95 meter (m), berbanding 1.50m paras normal, manakala Sungai Batu Pahat di Empangan Bekok, Batu Pahat (19.00m/14.50m); diikuti Sungai Kurau di Kolam Air Bukit Merah, Kerian (9.15m/8.68m).


Hisham gesa kes buli di kem tentera dilapor terus kepadanya

Menteri Kanan Pertahanan Datuk Seri Hishammuddin Hussein meminta individu dipercayai seorang anggota tentera yang didakwa dibuli di dalam kem untuk membuat aduan terus kepadanya.

Beliau yang prihatin dengan dakwaan itu meminta individu terbabit supaya memberikan butiran terperinci mengenai kejadian berkenaan kepadanya atau menghubungi kakitangan di pejabat beliau.

“Mohon individu disebalik mesej ini untuk DM butiran lebih terperinci terus kepada saya/hubungi pejabat saya segera.

“Jangan risau, identiti anda akan dirahsiakan,” katanya dalam Twitter sambil meletakkan pautan dakwaan itu.

Bagaimanapun, pautan berkenaan dipercayai sudah dipadam.

Dakwaan individu dipercayai abang kepada mangsa dalam bentuk tangkap layar sebuah mesej itu mendapat perhatian Hishammuddin selepas ia tular di media sosial.

Tangkap layar tersebut mendakwa seorang penghuni kem tentera dipukul setiap hari dan diugut menyerahkan wang selain dipaksa membeli barang untuk penghuni senior.

Dakwaan itu juga mengatakan kejadian berkenaan telah dilaporkan kepada pihak atasan kem, namun hanya diberi hukuman ringan.

Pihak polis juga turut mengarahkan untuk aduan dibuat kepada pihak kem selepas perkara itu dilaporkan.

Hishammuddin turut mengarahkan timbalan menteri pertahanan meneliti perkara itu bagi mengesahkannya sekali gus mengambil tindakan sewajarnya.

“Jika sahih, tindakan tegas akan diambil,” katanya.


Pakar ramal ringgit kembali mengukuh menjelang akhir tahun

Ringgit dijangka mengukuh ke paras RM4.25 berbanding dolar AS menjelang akhir tahun dalam persekitaran asas ekonomi Malaysia yang kukuh.

Ketua Ahli Ekonomi Ambank Group yang juga anggota Sekretariat Majlis Tindakan Ekonomi Dr Anthony Dass berkata data ekonomi menunjukkan bahawa menjelang separuh kedua tahun ini sentimen perniagaan dan sektor pembuatan Malaysia kekal positif dengan keyakinan yang semakin meningkat dalam prospek perniagaan, lapor Bernama.

“Data ekonomi juga menunjukkan bahawa keyakinan isi rumah bertambah baik dengan peningkatan dalam pinjaman isi rumah serta peningkatan perbelanjaan kad kredit serta kad debit.

“Pasaran juga melihat minat asing yang positif ke dalam pasaran ekuiti tempatan dengan pelaburan langsung asing (FDI) meningkat. Ia boleh menyokong ringgit pada masa hadapan,” katanya semasa sesi webinar mengenai prospek pasaran Malaysia untuk separuh kedua 2022, hari ini.

Dass berkata minyak mentah Brent didagangkan pada harga purata AS$104 setong tahun ini dan harga minyak sawit mentah yang secara konservatif secara purata sekitar RM5,500 satu tan metrik juga akan menjadi faktor positif untuk menyokong ringgit.

Melangkah ke hadapan, beliau berpendapat bahawa ringgit akan terus dipengaruhi oleh pergerakan dolar AS serta bagaimana mata wang China, renminbi akan bertindak balas terhadap dolar AS.

“Pengukuhan dolar berikutan pelonggaran monetari oleh Rizab Persekutuan Amerika Syarikat serta kelemahan renminbi telah menjejaskan ringgit kerana China adalah rakan dagangan utama Malaysia,” katanya.

Dass turut berkongsi bahawa Bank Negara Malaysia mempunyai penampan yang mencukupi untuk menyokong ringgit dan menggunakan hanya kira-kira AS$8.6 bilion untuk menstabilkan ringgit.

“Semasa waktu kemuncak pada tahun 2018 hingga 2019, ia menggunakan kira-kira AS$24 bilion, justeru BNM berupaya menstabilkan ringgit,” katanya.

Mengulas mengenai Pilihan Raya Umum ke-15 yang akan menjejaskan ringgit, beliau berpendapat ringgit boleh mengalami sedikit turun naik dalam tempoh jangka pendek, sekiranya tiada penjelasan mengenai tarikh pilihan raya tersebut.

“Sehubungan itu, bagi separuh kedua, saya masih menjangkakan ringgit akan mengukuh kerana asas ekonomi akan terus berkembang. Perniagaan di Malaysia sekarang tidak mahu masuk campur dengan politik.

“Data ekonomi positif menunjukkan bahawa politik dan peluang untuk menjalankan perniagaan diasingkan,” katanya.

Dass berkata Ambank mengunjurkan dua lagi kenaikan Kadar Dasar Semalaman (OPR) tahun ini, pada bulan Julai dan September.

Beliau berkata kenaikan OPR akan memberi sedikit penampan kepada kejatuhan nilai ringgit dan pada masa yang sama penampan kepada BNM untuk menstabilkan rizab asing.

Bagaimanapun, ia mungkin menjejaskan kos dana bagi mereka yang mengambil pinjaman pada kadar terapung.


Isu kalimah Allah : MAIS tak setuju kerajaan tarik balik rayuan

Majlis Agama Islam Selangor (MAIS) tidak bersetuju dengan tindakan kerajaan BN-PH dan Kementerian Dalam Negeri (KDN) yang menarik balik rayuan terhadap keputusan Mahkamah Tinggi, Isnin lalu melibatkan isu kalimah Allah.

Pengerusinya, Tan Sri Abdul Aziz Mohd Yusof menegaskan kes itu bukan soal isu pentadbiran dan keselamatan tetapi turut melibatkan akidah orang Islam serta pentadbiran agama Islam yang berada di bawah bidang kuasa raja sebagai ketua agama negeri.

“Sebelum ini dalam kes rayuan tersebut, pihak MAIS dan dua lagi Majlis Agama Islam Negeri telah dibenarkan oleh Mahkamah Rayuan untuk hadir dalam kes rayuan ini sebagai amicus curae (sahabat mahkamah).

“Bagaimanapun, MAIS merasa terkilan dan kesal dengan tindakan unilateral pihak kerajaan yang menarik balik rayuan ini tanpa berunding dengan MAIS dan pihak-pihak lain terlibat yang mempunyai kepentingan dalam kes rayuan ini. MAIS sebagai pihak berkuasa agama berkaitan pentadbiran agama Islam bertanggungjawab untuk melindungi akidah umat Islam di Selangor.

“MAIS berpegang teguh dan menjunjung titah Sultan Selangor, Sultan Sharafuddin Idris Shah Alhaj bertarikh 23 Mac 2021 melarang penggunaan kalimah Allah dalam penerbitan berkaitan agama Kristian di negeri Selangor,” katanya dalam satu kenyataan, hari ini.

Isnin lalu, Kerajaan Malaysia dan KDN menarik balik rayuan terhadap keputusan Mahkamah Tinggi pada 2021 yang membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah ‘Allah’ dalam pembelajaran agamanya.

Dalam pada itu, Abdul Aziz berkata MAIS berpegang teguh dan menjunjung titah Sultan Selangor pada 23 Mac 2021 yang melarang penggunaan kalimah Allah dalam penerbitan berkaitan agaa Kristian di negeri itu.

Katanya lagi, penggunaan kalimah Allah oleh orang bukan Islam di Selangor merupakan suatu kesalahan jenayah di bawah Enakmen Ugama Bukan Islam (Pengawalan Pengembangan Di Kalangan Orang Islam) 1988 yang berkuat kuasa di Negeri Selangor dan juga menyalahi fatwa yang diwartakan di Negeri Selangor pada 18 Februari 2010.

Sehubungan itu, Abdul Aziz berkata pihaknya berpandangan demi kepentingan awam, proses rayuan dalam kes melibatkan penggunaan kalimah Allah ini wajar diteruskan bagi membolehkan mahkamah di peringkat tertinggi di negara ini memutuskan isu ini secara muktamad yang boleh menjadi panduan kepada semua pihak yang terlibat dalam isu penggunaan kalimah Allah.

“MAIS menyeru kepada semua pihak termasuk ahli politik untuk menghormati kedudukan Sultan Selangor sebagai Ketua Agama Negeri serta mengambil kira dan merujuk kepada Enakmen Ugama Bukan Islam (Pengawalan Pengembangan Di Kalangan Orang Islam) 1988 yang berkuat kuasa di negeri Selangor sebelum membuat apa-apa dasar atau keputusan.

“Ini untuk memastikan dasar atau keputusan yang dibuat tidak mencabar kedudukan Sultan Selangor sebagai Ketua Agama Negeri dan sejajar dengan kedudukan undang-undang yang sedang berkuat kuasa di Selangor,” katanya.


MySejahtera: Rundingan kerajaan tak sampai RM300 juta, kata Khairy

Kerajaan belum meluluskan atau membuat apa-apa pembayaran kepada pengendali aplikasi MySejahtera, kata Menteri Kesihatan Khairy Jamaluddin.

Beliau berkata kerajaan dan Kementerian Kesihatan (KKM), akan memastikan sebarang keputusan berhubung kos pembayaran akan mengambil kira kepentingan negara dan rakyat.

“Justeru, rundingan yang masih berjalan ketika ini akan diusahakan sebaik mungkin untuk mencapai situasi menang-menang, yang seterusnya akan memastikan isu ini dapat mencapai kata putus.

“Harga yang saya dengar di pasaran RM300 juta lebih, saya boleh nyatakan di sini bahawa harga yang kita runding ini jauh kurang daripada RM300 juta.

“Kita akan dapat satu kos yang sebenar yang menjaga kepentingan awam,” katanya ketika menggulung usul perbahasan berkaitan aplikasi MySejahtera pada persidangan Dewan Negara hari ini, seperti dilapor Bernama.

Kerajaan kini dalam peringkat akhir berhubung perkara itu, dan ia hampir ke tahap untuk menandatangani kontrak, katanya menjawab celahan Senator Fadhlina Sidek yang ingin tahu status rundingan berhubung bayaran kepada pengendali MySejahtera.

Sementara itu, Khairy juga memaklumkan setiap data dan maklumat yang diperoleh menerusi penggunaan aplikasi MySejahtera, adalah hak milik penuh dan mutlak kerajaan Malaysia.

Katanya perkara itu merupakan antara terma utama yang terkandung dalam Perjanjian Ketakdedahan (NDA) antara Majlis Keselamatan Negara di pihak kerajaan dengan KPISOFT pada 1 April 2020.

Justeru, beliau memberi jaminan segala data yang tersimpan di dalam pangkalan data MySejahtera adalah terpelihara, dan hanya bagi tujuan kawalan pandemik oleh Kementerian Kesihatan (KKM).

“Dalam hal ini, penggunaan dan pengurusan data MySejahtera adalah tertakluk kepada Akta Pencegahan dan Pengawalan Penyakit Berjangkit 1988 (Akta 342), Akta Perubatan 1971 (Akta 50) dan piawaian antarabangsa.

“Selain itu, transaksi data daripada aplikasi MySejahtera dimuat naik ke jaringan pelayan awan setiap hari, dan hanya boleh diakses untuk kegunaan aplikasi MySejahtera serta aplikasi sokongan yang berkaitan dengan pandemik Covid-19 sahaja,” katanya semasa menggulung usul berkaitan aplikasi MySejahtera di Dewan Negara hari ini.

Berhubung keselamatan aplikasi dan data pula, beliau berkata pihak Unit Pemodenan Tadbiran dan Perancangan Pengurusan Malaysia (MAMPU) dan Agensi Keselamatan Siber Negara (NACSA), menjalankan pelbagai ujian bagi memastikan aplikasi itu selamat, pengujian penembusan dan kerentanan) sebelum ia dilancarkan.

Selain itu, katanya NACSA juga menjalankan audit keselamatan berkala setiap bulan, dan melaksanakan ujian penembusan dari semasa ke semasa, selain turut melaksanakan jejak audit kepada server yang menyimpan data MySejahtera ini.

“Kalau ada sesiapa yang cuba log masuk ambil data daripada server kita, kita akan tahu siapa log masuk data itu,” katanya.

NACSA melalui Pusat Penyelarasan Siber Negara (NC4) juga memantau keselamatan secara berterusan ke atas aplikasi MySejahtera, untuk mengesan sebarang pencerobohan selain hasil semakan juga mendapati syarikat pengendali aplikasi MySejahtera ini juga telah menerima piawaian ISO270001 (ISMS).

Katanya piawaian ini ialah spesifikasi yang diiktiraf di peringkat antarabangsa untuk Sistem Pengurusan Keselamatan Maklumat, meliputi dasar dan pengurusan keselamatan maklumat, keselamatan fizikal dan persekitaran, keselamatan komunikasi dan keselamatan sumber manusia.

“Berdasarkan fakta-fakta ini, saya ingin menekan bahawa setiap data dan maklumat yang diperolehi menerusi aplikasi MySejahtera adalah hak milik kerajaan dan terjamin keselamatan dan kerahsiaannya.

“Saya berharap orang ramai akan terus menggunakan aplikasi MySejahtera tanpa ragu-ragu. Kerahsiaan data orang ramai adalah terjamin dan KKM akan sentiasa memastikan aspek ini tidak dikompromi,” katanya.


Situasi banjir bertambah baik, jumlah mangsa di PPS semakin kurang

Keadaan banjir secara keseluruhannya bertambah baik dengan jumlah mangsa di pusat pemindahan sementara (PPS) di empat negeri iaitu Pahang, Melaka, Sabah dan Negeri Sembilan mencatatkan penurunan malam ini.

Di PAHANG, Sekretariat Jawatankuasa Pengurusan Bencana Negeri melaporkan jumlah mangsa banjir sedikit berkurangan setakat 8 malam dengan 933 orang masih ditempatkan di 27 PPS berbanding 954 di 29 PPS petang tadi yang melibatkan daerah Temerloh, Pekan, Maran, Bera dan Rompin.

Beberapa laluan masih ditutup antaranya Jalan Bohor Baru di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran), lapor Bernama

Laman sesawang publicinfobanjir.water.gov.my pula melaporkan aras air Sungai Bera dan Sungai Serting di Bera serta Sungai Pahang di Kuala Sungai Chini, Pekan kekal melepasi paras bahaya.

Di MELAKA, jumlah mangsa turut menyaksikan penurunan kepada 408 orang daripada 108 keluarga setakat 8 malam berbanding 418 orang daripada 111 keluarga pada 4 petang tadi.

Pengarah Angkatan Pertahanan Awam Malaysia Melaka Leftenan Kolonel (PA) Cuthbert John Martin Quadra berkata kesemua mangsa yang terjejas adalah dari satu kawasan di Alor Gajah membabitkan Kampung Belimbing Dalam dan empat kawasan di Jasin iaitu Kampung Parit Penghulu Benteng, Kampung Lanchang, Kampung Tersusun Rambai Jaya dan Kampung Parit Putat Benteng.

Katanya banjir di Melaka Tengah pulih sepenuhnya apabila kesemua mangsa dibenarkan pulang ke rumah masing-masing hari ini.

Di SABAH, jumlah mangsa banjir berkurangan kepada 202 orang daripada 50 keluarga malam ini berbanding 281 orang daripada 63 keluarga petang tadi.

Dua lagi PPS ditutup masing-masing satu di Sandakan dan Paitan apabila kesemua mangsa banjir dibenarkan pulang ke rumah mereka.

Penutupan itu menyaksikan sebanyak 23 PPS ditutup di Sabah setakat malam ini termasuk di Kota Marudu, Pitas, Telupid dan Beluran.

Setakat malam ini, seramai 182 orang daripada 46 keluarga berada di enam PPS di Telupid manakala satu PPS di Paitan menempatkan 20 orang daripada empat keluarga.

Di NEGERI SEMBILAN, jumlah mangsa banjir juga menyaksikan penurunan setakat 8 malam berdasarkan laporan aplikasi InfoBencana Jabatan Kebajikan Masyarakat dengan 69 individu membabitkan 17 keluarga di tiga PPS berbanding 221 individu daripada 59 keluarga petang tadi.

Di JOHOR, PPS terakhir di Mersing ditutup sekali gus menjadikan hanya empat daerah terjejas akibat banjir.

Pengerusi Jawatankuasa Kesihatan dan Alam Sekitar Johor R. Vidyananthan berkata bagaimanapun, jumlah mangsa sedikit meningkat kepada 4,065 orang setakat 8 malam ini berbanding 3,985 petang tadi.

“Segamat masih mencatatkan jumlah mangsa tertinggi iaitu 2,464 orang diikuti Muar (809), Tangkak (739) dan Batu Pahat (53),” menurutnya dalam kenyataan.

Beliau juga berkata Sungai Muar di Buloh Kasap, Segamat; Sungai Muar di Kampung Olak Sepam, Muar; Sungai Muar di Panchor, Muar dan Sungai Gemas di Muara Sungai Gemas, Segamat yang masih berada pada paras bahaya menunjukkan trend penurunan.

Katanya bagaimanapun, Sungai Muar di Bukit Kepong, Muar yang berada pada paras bahaya mengalami trend peningkatan manakala Sungai Plentong, Johor Bahru yang juga di paras bahaya kini dalam keadaan statik.


Rafizi dakwa ada surat bocor kaitkan Najib berhubung kontrak LCS

Rafizi Ramli mendakwa memiliki surat bocor berhubung perolehan projek enam kapal tempur pesisir (LCS) gagal disiapkan yang dikaitkan dengan bekas Perdana Menteri Datuk Seri Najib Razak.

Timbalan Presiden PKR itu memulakan siri pendedahannya hari ini dengan mendakwa Najib mempengaruhi keputusan pilihan reka bentuk oleh Putrajaya berhubung projek LCS, ia ekoran pendedahan Panglima Tentera Laut, Tan Sri Abdul Aziz Jaafar baru-baru ini dalam laporan Jawatankuasa Kira-Kira Wang Negara (PAC).

PAC sebelum ini dalam laporannya mendedahkan reka bentuk LCS ditukar daripada Sigma kepada Gowind yang menurut Abdul Aziz tidak wajar kerana TLDM sebagai pengguna akhir berhak menentukan pilihan kapal yang mereka kehendaki.

Rafizi dalam kenyataannya memberitahu memiliki dokumen tender yang dibocorkan kepada “surat niat” daripada firma pertahanan Perancis DCNS (kini dikenali sebagai Naval Group) berhubung projek LCS.

Bagaimanapun, Rafizi berkata dokumen itu dikeluarkan sebelum Boustead Naval Shipyard Bhd (BNS) secara rasmi dijadikan kontraktor utama pada 16 Dis 2011.

“Ini bermakna DCNS (sebagai sub-kontraktor) telah menerima maklumat penuh sebelum ini mengenai projek itu. Malah, DCNS telah pun mengemukakan dokumen tender dan surat niat walaupun sebelum BNS dilantik sebagai kontraktor utama,” kata kenyataan itu.

Rafizi tidak mendedahkan ketiga-tiga dokumen itu tetapi memberikan nombor rujukan dan tarikh.

PAC sebelum dalam laporannya berkata BNS menyerahkan “surat niat” pada 16 Okt 2010 dan menerima “surat lantikan” pada 16 Dis 2011.

Berdasarkan tarikh yang diberikan oleh Rafizi, ketiga-tiga dokumen yang dikatakan bocor dalam simpanannya adalah bertarikh antara “surat niat” BNS dan “surat lantikan”.

Menurut Rafizi, dia juga memiliki laporan oleh Boustead Heavy Industries Corporation (BHIC) – pemilik BNS – yang membuat kesimpulansebut harga DCNS adalah “ditentukan terlebih dahulu” dan perkara itu adalah tidak wajar.

Rafizi yang memetik laporan itu berkata, penyiasat BHIC menyatakan bahawa DCNS mempunyai sejarah merasuah rakyat Malaysia dan perkara itu sedang disiasat pihak berkuasa Perancis.

Justeru dakwanya, Najib berkemungkinan mempunyai peranan dalam menentukan reka bentuk LCS kerana rekodnya dengan DCNS melalui perjanjian kapal selam Scorpene pada awal 2000-an.

“Pertama, dia (Najib) lebih berkuasa daripada menteri pertahanan pada ketika itu untuk mempengaruhi keputusan menukar reka bentuk kapal agar sub-kontraktor dari Perancis, iaitu DCNS, dipilih.

“Kedua, mempunyai rekod peribadi yang memilih DCNS (dan rakan sekutu DCNS iaitu Thales) untuk projek-projek besar negara. Selain projek kapal selam Scorpene dan kapal LCS, Thales juga mencetuskan kontroversi dalam tahun 2012 apabila terbabit dalam skandal anugerah projek LRT kepada George Kent.

“Saya menunggu bagaimana Najib Razak akan menjawab persoalan-persoalan ini,” katanya lagi.

Rafizi sebelum ini menamakan Najib bersama dua lagi bekas Menteri UMNO, Datuk Seri Ahmad Zahid Hamidi dan Datuk Seri Hishammuddin Hussein sebagai watak utama dalam skandal projek LCS tersebut.


Tidak pernah ada menteri ‘rempuh’ kementerian lain

Tidak pernah ada dalam sejarah di negara ini seorang menteri ‘merempuh’ kementerian lain dan tidak menghormati tugas penjawat awam.

Demikian reaksi bekas Ketua Menteri Melaka), Tan Sri Abdul Rahim Thamby Chik susulan insiden seorang menteri yang menyerbu masuk ke balai ketibaan antarabangsa untuk ‘menyelamatkan’ pelancong China yang dinafikan daripada memasuki negara ini oleh Jabatan Imigresen Malaysia (JIM), minggu lalu.

Abdul Rahim yang juga Ahli Jawatankuasa Penerangan Bersatu berkata seorang menteri sepatutnya tahu prosedur untuk membawa sesuatu isu ke Kabinet, bukannya ‘meraung’ di tempat terbabit dengan memberi arahan tertentu.

Menurutnya, insiden itu amat memalukan dan menunjukkan sikap seorang menteri Kabinet yang tidak berdisiplin.

“Beliau langsung tidak menghargai langsung penjawat awam. Malah beliau pula sebagai menteri mengarah ambil tindakan ke atas agensi di kementerian lain.

“Ini menunjuk beliau tidak ada disiplin dalam Kabinet. Beliau sepatutnya membawa isu itu kepada perdana menteri dalam mesyuarat Kabinet dan perdana menteri yang akan arahkan.

“Tapi di situ (KLIA) beliau meraung-raung, arah Menteri KDN kerana ada rasuah tetapi beliau tidak ada bukti. Macam mana kita perlu Kabinet yang berdisiplin jika menteri pun porak-peranda,” katanya, lapor MalaysiaGazette, hari ini.

Rabu lalu, Datuk Seri Tiong King Sing yang terlibat dalam kejadian itu mendakwa pegawai Imigresen yang bertugas meminta rasuah daripada wanita warga China tersebut.

Hari ini, Ketua Pesuruhjaya Suruhanjaya Pencegahan Rasuah Malaysia, Tan Sri Azam Baki mengesahkan Tiong dan wanita tersebut sudah diambil keterangan.


Restoran terapung terkenal Hong Kong tenggelam di Laut China Selatan

Restoran Terapung Jumbo Hong Kong, salah satu tarikan pelancongan dan kerap dipaparkan dalam pelbagai filem Kantonis dan Hollywood, terbalik di Laut China Selatan.

Insiden itu berlaku selepas kapal itu “menghadapi keadaan buruk”, kata Aberdeen Restaurant Enterprises dalam satu kenyataan malam tadi.

Restoran terapung yang terkenal itu ditarik keluar dari pesisir Hong Kong pada Selasa lalu.

“Sehingga petang Sabtu, apabila melalui Kepulauan Xisha di Laut China Selatan, kapal itu menghadapi keadaan buruk yang kemudian dimasuki air,” kata syarikat itu.

“Walaupun usaha syarikat tunda yang bertanggungjawab dalam perjalanan menyelamatkan kapal itu, malangnya ia terbalik pada Ahad.”

Tiada anak kapal yang cedera dalam kejadian itu.

Aberdeen Restaurant Enterprises menambah bahawa kerana kedalaman air di tempat kejadian adalah lebih daripada 1,000 meter, menjadikannya “amat sukar” untuk menjalankan kerja-kerja menyelamat.

“Aberdeen Restaurant Enterprises Limited sangat sedih dengan kemalangan ini. Firma itu kini sedang mendapatkan butiran lanjut mengenai kemalangan itu daripada syarikat penunda.”

Selaras dengan peraturan, syarikat itu menambah bahawa jurutera marin profesional telah diupah untuk memeriksa badan kapal dengan teliti dan memasang penahan sebelum berlepas minggu lepas. Perjalanan itu juga telah mendapat semua kelulusan yang berkaitan.

Menurut agensi berita AFP, pemilik restoran terapung Melco International Development mengumumkan bulan lalu bahawa sebelum tamat tempoh lesennya pada Jun, Jumbo akan meninggalkan Hong Kong dan menunggu pengendali baharu di lokasi yang tidak didedahkan.

Pengusaha restoran itu menyebut pandemik Covid-19 sebagai sebab restoran itu ditutup pada Mac 2020, selepas kira-kira sedekad menghadapi masalah kewangan.

Pada 1 Jun lalu restoran terapung itu condong hampir 90 darjah setelah bahagian dapurnya pecah dan dimasuki air.

Bulan lalu, Melco berkata perniagaan restoran berkenaan tidak menguntungkan sejak 2013 dan kerugian terkumpul telah melebihi HK$100 juta (AS$12.7 juta).

Ia masih menelan belanja berjuta-juta dalam yuran penyelenggaraan setiap tahun dan kira-kira sedozen perniagaan dan organisasi telah menolak pelawaan untuk mengambil alihnya secara percuma, tambah Melco. – Agensi


25 kematian, 46,877 kes aktif

Seramai 25 lagi pesakit Covid-19 meninggal dunia dalam tempoh 24 jam semalam, menjadikan kumulatif kematian sejak awal tahun lalu sebanyak 31,290 kes, menurut data Kementerian Kesihatan (KKM), hari ini.

Menerusi laman sesawang Covidnow kendalian KKM, jumlah itu termasuk lima pesakit yang meninggal dunia sebelum menerima rawatan di hospital atau ’brought in death’ (BID) menjadikan jumlahnya sehingga semalam sebanyak 6,321 kes BID.

Daripada jumlah kematian itu, Johor merekodkan enam kes menjadikan jumlah pesakit Covid-19 di negeri itu yang meninggal dunia sebanyak 3,843 kes, daripada keseluruhan 166,743 kumulatif positif.

Dalam tempoh sama juga Johor merekodkan 232,428 kes sembuh, sementara 6,009 kes lagi masih aktif.

Daripada jumlah kes aktif itu, seramai 5,048 pesakit kini menjalani kuarantin di rumah, manakala 473 lagi ditempatkan di PKRC; 466 dimasukkan ke hospital; dan 22 pesakit dirawat di unit rawatan rapi dengan 17 daripadanya memerlukan alat bantuan pernafasan.

Daripada 1,145 kluster yang dikesan di Johor, 35 masih aktif dengan 21 daripadanya kes membabitkan tempat kerja; komuniti (tujuh); pendidikan (tiga); dan masing-masing dua kluster keagamaan dan kumpulan berisiko tinggi.

Selain Johor, Terengganu merekodkan lima lagi kematian akibat komplikasi Covid-19 semalam; diikuti Perak (empat); Selangor (tiga); masing-masing dua di Kedah dan Kelantan; serta masing-masing satu di Pahang, Sabah, serta Kuala Lumpur.

Tiada kes kematian dilaporkan di Melaka, Negeri Sembilan, Perlis, Pulau Pinang, Sarawak, Labuan dan Putrajaya.

KKM juga memaklumkan sehingga semalam sebanyak 46,877 kes masih aktif di seluruh negara dengan 39,117 pesakit menjalani kuarantin di rumah; 3,871 ditempatkan di PKRC; 3,550 dimasukkan ke hospital; dan 339 pesakit dirawat di ICU dengan 180 daripadanya memerlukan alat bantuan pernafasan.

Sehingga semalam negara merekodkan 2,735,241 kumulatif kes positif, termasuk 6,729 kes import, dengan 2,657,074 pesakit telah sembuh.

Taburan kematian mengikut kumpulan umur sehingga 24 Disember 2021.


Usul tak tanding ‘top 2’ langgar perlembagaan, kata UMNO Johor

Kenyataan Naib Presiden I UMNO Datuk Seri Ismail Sabri Yaakob bahawa usul tambahan berkaitan kerusi presiden dan timbalan presiden melanggar perlembagaan parti, turut disokong UMNO Johor, sambil menegaskan parti tidak boleh menghalang ahli menawarkan diri bertanding jawatan itu.

Pengerusi Badan Perhubungan UMNO Johor Datuk Seri Hasni Mohamad yang dilihat menyanggah kenyataan Setiausaha Agung UMNO Datuk Ahmad Maslan berkata tidak wajar untuk menghalang mana-mana ahli parti itu untuk menawarkan diri bertanding jawatan Presiden dan Timbalan Presiden, walaupun ketetapan sudah dicapai dalam Perhimpunan Agung UMNO (PAU) 2022, semalam.

Menurutnya kaedah usul tambahan berhubung kedua-dua jawatan itu untuk tidak dipertandingkan ketika PAU 2022 semalam, adalah melanggar perlembagaan parti, sama seperti dinyatakan Ismail Sabri semalam.

Beliau yang juga Ahli Parlimen Simpang Renggam berpendapat, cara usul tambahan itu dibawa melanggar kehendak perlembagaan parti, sedangkan usul itu perlu mendapat persetujuan Jabatan Pendaftaran Pertubuhan (ROS).

“Ada juga pendapat menyatakan ia tidak mematuhi garis panduan ditetapkan ROS. Sama ada perkara itu benar atau sebaliknya, itu terpulang kepada pentadbiran UMNO menanganinya.

“Oleh itu, UMNO Johor berpandangan tidak perlu wujud sekatan kepada mana-mana pihak yang mahu bertanding atau menawarkan diri walaupun ada ketetapan tiada pertandingan Presiden dan Timbalan Presiden pada pemilihan akan datang.

“Saya percaya apa pun yang terjadi, Presiden, Datuk Seri Ahmad Zahid Hamidi akan bersetuju dan majoriti pemimpin UMNO juga turut bersetuju bahawa tidak ada sekatan untuk mana pihak bertanding atau menawarkan diri walaupun adanya usul tiada pertandingan Presiden dan Timbalan Presiden.

“Malah saya yakin Presiden dan Timbalan Presiden, Datuk Seri Mohamad Hasan tiada halangan, kalau ada ahli yang menawarkan diri untuk bertanding. Ini kerana saya percaya itu dibenarkan dalam perlembagaan dan itu adalah hak ahli yang dijamin melalui perlembagaan parti,” katanya menurut BH.

Semalam Ismail Sabri berkata “”Kalau lihat fasal 8.1 Perlembagaan UMNO sendiri mengatakan PAU adalah kuasa tertinggi dalam menentukan perjalanan parti, namun ia tertakluk kepada Perlembagaan.

“Dalam Perlembagaan dari segi memilih jawatan, ia hendaklah dibuat secara pemilihan tiga tahun sekali atau pun penangguhan seterusnya yang dilaksana di peringkat bahagian.

“Itu dalam Perlembagaan (yang mana) apabila disebut pemilihan hendaklah dipilih. (Maknanya) jawatan seperti pengerusi tetap, presiden, timbalan presiden, naib-naib presiden dan ahli MKT (Majlis Kerja Tertinggi) hendaklah dipilih (ada pemilihan) tiga tahun sekali atau (dibuat) penangguhan di peringkat bahagian.”

Dalam perbahasan semalam, perwakilan UMNO dari Johor turut melahirkan rasa pelik apabila usul tambahan kedua-dua jawatan tidak dipertandingkan yang dibawa oleh perwakilan Negeri Sembilan kelmarin boleh diterima dan dibahaskan.

Jurucakap UMNO Johor yang juga Timbalan Ketua UMNO Bahagian Iskandar Puteri, Datuk Pandak Ahmad, dilaporkan berkata mungkin parti itu kini telah menjadi ‘pasti asal boleh’.

Terdahulu, hari ini Ahmad dalam satu kenyataan berkata beliau telah meminta nasihat daripada peguam-peguam parti berkaitan perkara itu sebelum ia diluluskan.

“Usul tambahan itu pula bukan usul haram seperti tuduhan. Setelah episod ucapan dan cadangan wakil Negeri Sembilan yang disokong wakil Terengganu, saya telah meminta nasihat peguam-peguam UMNO. Mereka menyatakan kaedah usul itu dibolehkan seperti peraturan Persidangan UMNO Perkara 20,” katanya.


Tajuddin Pengerusi BBC Kerajaan Malaysia

Ahli Parlimen Pasir Salak Datuk Seri Tajuddin Abdul Rahman dilantik sebagai Pengerusi Kelab Penyokong Kerajaan (BBC) yang baharu menggantikan Datuk Seri Shahidan Kassim.

Shahidan yang juga Ahli Parlimen Arau sebelum ini dilantik sebagai Menteri Wilayah Persekutuan dalam Kabinet kerajaan pimpinan Perdana Menteri Datuk Seri Ismail Sabri Yaakob.

Ahli Parlimen Kuala Nerus, Datuk Mohd Khairuddin Aman Razali yang juga bekas Menteri Perusahaan Perladangan dan Komoditi pula dilantik sebagai Timbalan Pengerusi.

Tajuddin berkata Kelab Penyokong Kerajaan itu kini dikenali sebagai Kelab Penyokong Kerajaan Malaysia (BBC Kerajaan Malaysia).

Sebelum ini, ketika diterajui Shahidan ia dikenali sebagai Kelab Penyokong Kerajaan Perikatan Nasional (PNBBC).

Shahidan dilantik sebagai Pengerusi PNBBC pada Mei 2020 manakala Timbalan Pengerusi ketika itu disandang Ahli Parlimen Pasir Puteh Dr Nik Muhammad Zawawi Salleh.


Anwar akui bimbang kalah PRN lagi jika DUN Johor dibubar

Ketua Pembangkang Datuk Seri Anwar Ibrahim tidak dapat menyembunyikan kebimbangannya bakal kalah teruk sekali lagi dengan lebih memalukan jika satu lagi Pilihan Raya Negeri (PRN) diadakan.

Anwar yang juga cikgu kepada Presiden UMNO, Datuk Seri Ahmad Zahid Hamidi membidas sebarang usaha untuk membubarkan Dewan Undangan Negeri Johor bagi memberi laluan PRN dijalankan seperti yang berlaku di Melaka dan Sarawak.

Serik selepas dimalukan dengan kekalahan teruk dalam PRN Melaka dan Sarawak, Anwar mempersoalkan kewajaran satu lagi PRN diadakan di Johor dengan memberi alasan rakyat ketika ini sedang terjejas terus akibat kesan penularan Covid-19 dan bencana banjir besar baru-baru ini.

“[…] apa kewajarannya? Kes Covid-19 bertambah, sekatan perlu (diadakan) dan perjalanan kempen itu akan memihak kepada kerajaan… itu semua kita tahu,” katanya dipetik portal Malaysiakini hari ini.

Menurut Anwar, walaupun banjir sudah reda dan kes Covid-19 semakin menurun, ia tidak wajar diadakan alasan untuk mengadakan satu lagi PRN memandangkan rakyat ketika ini masih bergelut untuk membina semula kehidupan mereka.

“Banjir surut tidak bermakna dah selesai masalah. Rakyat masih susah, kadang-kadang mereka (pemimpin kerajaan) ini tak faham, tak pernah turun ke bawah, turun begitu-begitu sahaja, ‘main wayang’ sikit,” tambahnya.

Pada 25 Dis lalu, kerajaan Johor yang diketuai UMNO memaklumkan akan memantau keadaan semasa termasuk keperluan untuk mengadakan PRN berikutan hanya mempunyai kelebihan satu kerusi di DUN.

Desas-desus pembubaran DUN bagi memberi laluan kepada PRN Johor dalam masa terdekat semakin hangat diperkatakan sejak Ahli Dewan Undangan Negeri (ADUN) Kempas, Datuk Osman Sapian yang juga bekas Menteri Besar, meninggal dunia pada 21 Disember lalu.

Pelbagai spekulasi, termasuk dakwaan seorang ADUN dari blok kerajaan bakal menjadi wakil rakyat Bebas bagi memberi laluan kepada PRN juga bertiup kencang.

Namun Ahad lalu, ADUN Puteri Wangsa, Mazlan Bujang yang juga Exco Pendidikan, Penerangan, Warisan dan Budaya Johor, menafikan khabar angin bahawa beliau individu yang dikaitkan dengan dakwaan itu.

DUN Johor mempunyai 56 kerusi dengan agihan terkini adalah UMNO dan DAP masing-masing menyandang 14 kerusi, Bersatu (11), MIC (2), PAS (1), Amanah (6) dan PKR (7).

Kerajaan Johor memiliki majoriti tipis dengan 28 kerusi berbanding 27 kerusi pembangkang berikutan kematian ADUN Kempas.

Untuk rekod, dua PRN lalu menyaksikan Pakatan Harapan (PH) tersungkur dan ditolak rakyat di Melaka dan Sarawak.


Covid-19 bermula di makmal Wuhan di China: Laporan perisikan AS

Komuniti Perisikan Amerika Syarikat (AS) percaya kepada idea – yang pernah dianggap teori konspirasi – bahawa jangkitan pertama Covid-19 terhadap manusia berpunca daripada insiden di Institut Virologi Wuhan (WIV) di China.

Wabak yang bermula di bandar Wuhan pada Disember 2019 itu kini telah meragut lebih 4.5 juta nyawa di seluruh dunia.

Ringkasan laporan oleh Komuniti Perisikan yang tidak diklasifikasikan sebagai rahsia itu diterbitkan oleh Pejabat Pengarah Perisikan Negara AS, minggu lalu.

Laporan itu mendedahkan bahawa salah satu penilaian yang dibuat oleh komuniti dengan ‘keyakinan sederhana’ bahawa jangkitan pertama ‘kemungkinan besar adalah akibat daripada insiden yang berkaitan dengan makmal, mungkin melibatkan ujian, pengendalian haiwan, atau pengambilan sampel oleh WIV.

Bagaimanapun, laporan itu menyatakan bahawa disebabkan kekurangan data klinikal dan epidemiologi mengenai kes pertama Covid-19, agensi perisik AS berbeza pandangan mengenai asal-usul virus itu.

Menurut ringkasan laporan itu, Majlis Perisikan Nasional dan empat elemen Komuniti Perisikan menilai dengan ‘keyakinan rendah’ bahawa jangkitan pertama disebabkan oleh pendedahan semula jadi kepada haiwan yang dijangkiti virus.

Namun, jelas dalam laporan itu mengatakan bahawa virus Covid-19 tidak dicipta untuk dijadikan senjata biologi.

Sebilangan besar agensi percaya dengan ‘keyakinan rendah’ bahawa virus itu juga bukan hasil kejuruteraan genetik. Bagaimanapun, dua agensi menilai bahawa tidak ada bukti mencukupi untuk mengatakan hal demikian.

Ringkasan itu turut membuat kesimpulan:

“Kerjasama China kemungkinan besar diperlukan untuk memperoleh penilaian konklusif mengenai asal-usul Covid-19. Beijing, bagaimanapun, terus menghalang penyelidikan global, selain menolak untuk berkongsi maklumat, sebaliknya menyalahkan negara lain, termasuk AS.”

Dalam satu kenyataan, Presiden Joe Biden mengatakan pegawai kerajaan China telah menolak penyiasat antarabangsa dan komuniti kesihatan awam global untuk mengakses maklumat kritikal mengenai asal usul wabak tersebut.

“Hingga hari ini, Republik Rakyat China terus menolak tuntutan yang telus untuk mendedahkan maklumat, walaupun jumlah wabak ini terus meningkat,” kata kenyataan itu.

Namun, ketika menjawab laporan perisikan itu di Twitter, Duta Besar China ke United Kingdom, Zheng Zeguang, mengatakan:

“AS mengarahkan ejen perisikannya dan bukannya ahli virologi untuk mengesan asal-usul Covid-19 tetapi masih tidak menghasilkan apa-apa.

“Sudah tiba masanya mereka menghentikan tuduhan yang tidak berasas dan berulang-ulang terhadap China.” – Agensi


Sultan Selangor Pengerusi MKI pertama, tempoh dua tahun

Pemilihan Sultan Selangor Sultan Sharafuddin Idris Shah sebagai Pengerusi Majlis Kebangsaan Bagi Hal Ehwal Agama Islam (MKI) untuk tempoh dua tahun pada Mesyuarat Majlis Raja-Raja ke-258 adalah selaras dengan perakuan Jawatankuasa Tertinggi Hal Ehwal Islam Peringkat Persekutuan yang dipersembahkan kepada Majlis Raja-raja.

Menurut satu kenyataan Penyimpan Mohor Besar Raja-Raja Tan Sri Syed Danial Syed Ahmad hari ini, Jawatankuasa yang dipengerusikan oleh Allahyarham Tun Ahmad Sarji Abdul Hamid sebelum ini perpandangan bahawa oleh kerana Islam terletak di bawah bidang kuasa dan budi bicara Raja-raja Pemerintah adalah lebih bertepatan untuk MKI dipengerusikan oleh seorang Raja Pemerintah.

“Perakuan Jawatankuasa (itu) telah dirunding oleh Duli Yang Maha Mulia Raja-raja dengan pihak kerajaan dan telah mecapai persefahaman dan kata sepakat.

“Susulan daripada perkembangan tersebut, Majlis Raja-raja kali ke-258 telah berkenan memilih Duli Yang Maha Mulia Sultan Selangor sebagai Pengerusi Majlis Kebangsaan Bagi Hal Ehwal Agama Islam Malaysia untuk tempoh dua tahun,” menurut kenyataan itu seperti dilapor Bernama.

Menurut Syed Danial kenyataan itu dikeluarkan bagi menjelaskan laporan sebuah akhbar tempatan pada 10 Mac lepas yang melaporkan bahawa Jabatan Kemajuan Islam Malaysia (JAKIM) kini diletakkan di bawah bidang kuasa Majlis Raja-Raja kerana laporan itu dianggap boleh mengelirukan.

Syed Danial berkata pelantikan Pengerusi MKI sejak penubuhannya oleh Majlis Raja-Raja sendiri pada 1968 sememangnya telah dibuat oleh Majlis Raja-Raja dan Perdana Menteri bermula dengan Almarhum Tunku Abdul Rahman Putra AlHaj telah diperkenankan sebagai Pengerusi MKI.

Bagaimanapun Mesyuarat Majlis Raja-raja ke-258, telah membuat ketetapan bahawa salah seorang daripada Raja Pemerintah wajar memenuhi peranan dan tanggunjawab Pengerusi selama dua tahun secara bergilir-gilir sementara Perdana Menteri dilantik sebagai Timbalan Pengerusi selaras dengan perakuan Jawatankuasa Tertinggi Hal Ehwal Islam Peringkat Persekutuan itu.


Muhyiddin yakin cukup sokongan dilantik PM ke-10

Pengerusi Perikatan Nasional (PN), Tan Sri Muhyiddin Yassin melahirkan keyakinan mempunyai sokongan yang cukup bagi membolehkannya dilantik sebagai Perdana Menteri ke-10.

Beliau melalui satu kenyataan berkata PN mendapat sokongan daripada Pengerusi Gabungan Parti Sarawak (GPS), Parti Gabungan Rakyat Sabah (GRS) dan beberapa ahli Dewan Rakyat yang lain untuk membentuk kerajaan.

Menurutnya perkara itu telah dimaklumkan kepada Majlis Tertinggi (MT) PN yang bermesyuarat, petang tadi.

“Sebagai Pengerusi PN, saya berkeyakinan akan memperolehi bilangan sokongan yang mencukupi daripada ahli-ahli Dewan Rakyat untuk membolehkan saya dilantik oleh Yang Di-Pertuan Agong sebagai Perdana Menteri Ke-10 seperti mana yang dikehendaki oleh Perlembagaan Persekutuan,” katanya.

Mengulas soal pertemuannya dengan Pengerusi GPS, Tan Sri Abang Johari Tun Openg pagi tadi, Muhyiddin berkata Premier Sarawak itu memaklumkan kesediaan Ahli-Ahli Dewan Rakyat GPS untuk memberi sokongan dan kepercayaan kepada beliau untuk dilantik sebagai Perdana Menteri Ke-10.

Tambahnya, Pengerusi GRS, Datuk Seri Hajiji Noor juga telah menyatakan kesediaan Ahli-Ahli Dewan Rakyat GRS untuk memberi sokongan yang sama.


Semua perkhidmatan kerajaan tanpa tunai akan dilaksanakan pada 2022

Putrajaya akan melaksanakan pembayaran tanpa tunai bagi semua perkhidmatan kerajaan bermula tahun depan bagi memastikan kelancaran dalam pengurusan yang lebih teratur, kata Kementerian Kewangan.

Menterinya, Senator Datuk Seri Zafrul Tengku Abdul Aziz berkata setakat ini dibawah inisiatif MyDigital itu, hampir 60 peratus kutipan hasil kerajaan diterima menerusi e-bayaran pada hujung tahun 2020.

“Ini akan membawa kepada keselamatan transaksi lebih tinggi, penyelarasan lebih baik dan meningkatkan komunikasi mengenai inisiatif antirasuah serta perkongsian maklumat lebih mudah,” katanya semasa Persidangan Akauntan Antarabangsa MIA 2021.

Terdahulu, Perdana Menteri, Tan Sri Muhyiddin Yassin berkata, semua agensi kerajaan akan menawarkan transaksi tanpa tunai sebagai “pilihan utama” menjelang 2022.

Jelasnya, langkah peralihan ke arah pendigitalan tersebut diambil kerajaan semasa negara berdepan penularan pandemik Covid-19 bagi mengurangkan kontak langsung antara rakyat dan pegawai kerajaan.

Selain memodenkan penyampaian perkhidmatan awam ia juga dapat memastikan semua bantuan kerajaan dapat disampaikan kepada rakyat dengan lebih mudah dan telus.

“Setakat ini, bantuan langsung kebanyakannya dilakukan tanpa tunai, dengan permohonan dan bayaran untuk Bantuan Prihatin Rakyat serta Geran Khas Prihatin dibuat secara elektronik dan dalam talian.”

Beliau turut mengakui usaha MIA mengukuhkan fungsi kewangan sektor awam dan mengucapkan terima kasih kepada profesion perakaunan atas usaha berterusan untuk menyokong kesinambungan perniagaan.

Selain itu, Zafrul turut menggesa semua syarikat memperuntukkan lebih banyak dana untuk pembelajaran profesional dan peribadi bagi mencungkil dan memupuk bakat tempatan dalam usaha menjadi negara maju.


Hospital Medan akan ditambah enam buah lagi, kata Ismail Ismail Sabri

Sebanyak enam lagi Hospital Medan akan dibina Angkatan Tentera Malaysia (ATM) untuk menampung peningkatan jumlah pesakit Covid-19 dan juga membantu pemberian vaksin kepada orang ramai, kata Menteri Kanan Pertahanan Datuk Seri Ismail Sabri Yaakob.

Ismail Sabri berkata penyediaan fasiliti tersebut antara termasuk dalam peruntukan sebanyak RM1 bilion yang diumumkan  kerajaan dalam Program Strategik Memperkasa Rakyat dan Ekonomi Tambahan (Pemerkasa Tambahan) pada 31 Mei baru-baru ini.

“Peruntukan berkenaan akan digunakan untuk menambahkan tenaga kerja seperti doktor, paramedik, peralatan kesihatan dan lain-lain lagi. Makanya, kita akan ada lapan buah Hospital Medan (termasuk dua yang diumumkan sebelum ini) dengan peruntukan baharu ini.

“Apa yang dilakukan pihak ATM ini bukan sahaja boleh membantu kerajaan menangani isu COVID-19 malah isu berkaitan (pemberian) vaksin,” katanya lapor Bernama hari ini.

Terdahulu, Ismail Sabri menghadiri program pelancaran pembinaan Hospital Modular COVID-19 ATM di Hospital Angkatan Tentera Tuanku Mizan.

Menerusi peruntukan RM1 bilion itu, RM450 juta diperuntukkan bagi meningkatkan kapasiti katil dan peralatan Unit Rawatan Rapi (ICU) untuk rawatan COVID-19, bukan sahaja di hospital seliaan Kementerian Kesihatan tetapi juga Hospital pengajar Universiti Awam seperti UiTM, UPM dan UKM serta melalui Hospital Medan ATM seperti di Sabah dan Sarawak.

Sebanyak RM550 juta lagi diperuntukkan untuk menampung pertambahan kos operasi dan pengurusan dalam menangani krisis kesihatan COVID-19 termasuk ubat, reagen untuk saringan serta lantikan pegawai secara kontrak.

Pada 23 Mei lepas, Ismail Sabri dilapor berkata ATM akan membina dua lagi Hospital Medan bagi merawat pesakit COVID-19 dan setakat ini, sebanyak tiga Hospital Medan telahpun beroperasi iaitu di Tawau, Sabah; Kapit, Sarawak dan Kepala Batas, Pulau Pinang.


Selepas bawa UMNO bersama DAP, kini Zahid ajak ahli rapatkan barisan pula

Datuk Seri Ahmad Zahid Hamidi menggesa supaya semua ahli-ahli UMNO kembali merapatkan barisan mereka selepas kekalahan memalukan pada Pilihan Raya Umum Ke-15 (PRU-15) lalu.

Presiden UMNO itu yang dianggap menjadi punca penolakan pengundi kepada parti itu tanpa segan silu selepas mengheret parti utama orang Melayu itu bekerjasama dengan DAP dan Pakatan Harapan (PH) dalam membentuk kerajaan kini mahu ahli-ahli parti kekal menyokong langkah yang diambilnya itu pula.

“Selepas pilihan raya umum, marilah kita merapatkan barisan. Umpama ‘lidi seikat’ ini perlu bagi menyapu segala kotoran yang telah dilemparkan kepada UMNO dan pembersihan ini penting bagi memastikan laman politik tidak kotor luar dan dalam,” katanya menerusi hantaran di laman Facebook miliknya hari ini.

Zahid mengabaikan ketetapan UMNO sebelum ini yang berpendirian ‘No Anwar, No DAP’ apabila menyokong cikgunya yang juga Pengerusi Pakatan Harapan (PH), Datuk Seri Anwar Ibrahim sebagai Perdana Menteri Ke-10.

Selain itu, Zahid yang juga Pengerusi Barisan Nasional (BN) itu mempertahankan langkahnya membawa UMNO untuk duduk bersama dengan kerajaan dibentuk PH-DAP.

“Sesuai dengan perkembangan, ia perlu cakna dengan perubahan semasa, dinamik dan dilihat inklusif,” katanya.

Zahid menegaskan, UMNO tetap mempertahankan dasar parti untuk mengamalkan sikap moderate, sederhana, centrik dan progresif dalam menangani perubahan.

“UMNO juga menolak parti menggunakan agama untuk berpolitik, sebaliknya UMNO secara bertanggungjawab menggunakan politik untuk memelihara perkara berkaitan kepentingan bangsa, Melayu-Islam seperti termaktub dalam Perlembagaan Persekutuan,” katanya lagi.

Untuk rekod, UMNO-BN gagal memenangi kerusi yang banyak pada PRU-15 baru-baru ini apabila hanya sekadar menang 30 kerusi Parlimen.

Susulan itu, terdapat desakan supaya Zahid berundur tetapi gesaan tersebut tidak diendahkan sebaliknya sanggup bekerjasama dengan seteru politik UMNO sejak berdekad-dekat semata-mata demi mahu berada dalam kerajaan.


Pemimpin DAP bidas PM ‘bodoh’ hanya kerana pertahan isu Palestin

Pemimpin DAP,  Datuk Teng Chang Khim membidas Tan Sri Muhyiddin Yassin dengan menyifatkan Perdana Menteri sebagai ‘bodoh’hanya kerana menyatakan pendirian tegas Malaysia dalam memperjuangkan hak rakyat Palestin yang ketika ini berdepan pencerobohan serta keganasan tentera Israel.

Dalam hantaran Facebook beliau, Ahli Dewan Undangan Negeri (ADUN) Bandar Baru Klang itu berkata, Perdana Menteri hanya sekadar mahu mengalih perhatian rakyat dan hanya berlagak mahu menjadi hero, meskipun tanpa beliau sedar isu Palestin bukanlah ‘perkara politik’ yang perlu dimainkan oleh pemimpin DAP itu.

Sedangkan, kata Exco Pelaburan, Perindustrian dan Perdagangan, Industri Kecil dan Sederhana (IKS) Selangor itu, Muhyiddin sepatutnya mengutamakan nyawa rakyat Malaysia yang terancam akibat Covid-19.

“Jangan mengalih perhatian rakyat daripada fokus. Jaga nyawa rakyat Malaysia yang terancam kerana Covid-19 dahulu. Bodoh!” tulisnya semalam.

Utusan Malaysia juga melaporkan kenyataan sama Chang Kim tersebut yang membidas Muhyiddin.

Bagaimanapun, semakan menerusi Facebook beliau pada hari ini mendapati hantaran tersebut telah dipadamkan.

Tangkap layar hantaran berkenaan telah pun tular dan mengundang kritikan netizen yang menyifatkan tindakan Chang Khim itu tidak wajar memandangkan konflik Palestin-Israel adalah isu kemanusiaan yang perlu diperjuangkan semua sebagai tanda sokongan kepada nasib rakyat Palestin yang terus ditindas rejim zionis itu.

Dalam pada itu, pemimpin DAP Selangor itu juga harus ‘memandang’negerinya sendiri yang kononya begitu cakna bercakap soal Covid-19 hingga marah-marah apabila Perdana Menteri menyentuh soal Palestin yang mana isu itu begitu dekat di hati rakyat.

Sebagai mengingatkan Pada November 2020, Kerajaan PKR Negeri Selangor dengan bangga mengumumkan peruntukan besar bernilai RM400 juta untuk menangani penularan pandemik Covid-19, tapi apa gunanya dengan peruntukan bersaiz besar itu tapi kes setiap hari masih tinggi di negeri maju itu.

Malah, pelantikan bekas Menteri Kesihatan, Datuk Seri Dr Dzulkefly Ahmad sebagai Pengerusi Selangor Task Force for COVID-19 (STFC) yang sudah genap setahun lebih pun nampaknya tidak memberi sebarang kesan, nampak lebih macam makan gaji buta sahaja.

Menteri Besar Selangor Datuk Seri Amirudin Shari juga tidak tahu apa yang sedang dilakukannya, sampai masalah katil tidak cukup di hospital negeri pun gagal ditangani.

Exco Kesihatan Kerajaan Selangor, Dr Siti Mariah Mahmud sebelum ini pada 9 November tahun lalu berkata sebanyak RM2.96 juta dibelanjakan dalam melaksanakan saringan komuniti di kawasan zon merah, persoalannya hampir semua di negeri itu kini berada dalam zon merah.

Hampir semua daerah di Selangor berada dalam zon merah, bagaimanapun warga Selangor mahu melakukan ujian saringan pun tidak tahu kewujudan pusat saringan komuniti yang diwar-warkan oleh kerajaan negeri.

Terbaharu, ibu negeri Selangor, Shah Alam kini hampir menjadi zon perang apabila semua lokaliti penduduk di kawasan tersebut mencatatkan peningkatan kes jangkitan virus membunuh itu.


PRN: Tiada laporan kempen isu 3R diterima setakat ini

Tiada sebarang laporan diterima setakat ini membabitkan isu agama, raja dan kaum (3R) sepanjang Pilihan Raya Negeri (PRN) di enam negeri, kata Timbalan Ketua Polis Negara Datuk Seri Ayob Khan Mydin Pitchay.

Beliau berkata kesalahan paling banyak dikesan di sepanjang PRN ini adalah membabitkan kesalahan khianat, lapor Bernama.

“PDRM paling banyak terima laporan khianat seperti kerosakan poster, fitnah, persembahan kilat berkumpulan (flash mob) atau perhimpunan tanpa permit.

“Sebanyak 131 kertas siasatan pelbagai kesalahan PRN dibuka di enam negeri dan 1,770 laporan polis diterima sehingga malam tadi,” katanya dalam sidang media khas selepas meninjau pusat pengundian di Sekolah Kebangsaan Klang Gate di sini hari ini.

Ayob Khan berkata setakat ini proses pengundian di enam negeri terkawal dan tiada sebarang insiden berlaku.

“Orang ramai diminta keluar mengundi awal hari ini kerana cuaca tidak menentu, selain mengelakkan kesesakan trafik serta diminta mematuhi arahan polis yang bertugas di pusat-pusat pengundian,” katanya.

Ayob Khan berkata untuk penugasan keanggotaan PRN di enam negeri seramai 35,000 bantuan sumber manusia dari luar terlibat membantu kontinjen-kontinjen negeri terbabit dan daripada jumlah itu, 5,226 keanggotaan adalah bertugas di Selangor.

“Selain itu, kami juga telah mengatur gerak team-team Op Cantas di kawasan hotspot yang dikenal pasti berpotensi berlaku kekecohan.

“Setelah kami membuat penilaian pentafsiran awal di tempat-tempat berkenaan (kawasan hotspot) sememangnya perlu diberi perhatian khusus kerana berkemungkinan boleh berlakunya ketegangan dan sebagainya,” katanya.

Beliau berkata PDRM telah melalui pelbagai pilihan raya seperti pilihan raya umum dan PRN sebelum ini yang dilihat semakin matang.

“Oleh yang demikian, saya menyeru kepada semua pihak khususnya kepada penyokong-penyokong parti politik yang terlibat PRN di enam negeri untuk berfikir secara rasional.

“Saya minta mereka jangan ikut emosi dan kalau ada sebarang pelanggaran undang-undang PDRM akan mengambil tindakan tanpa mengira mana-mana parti politik sama ada parti kerajaan, parti pembangkang mahupun parti bebas,” katanya.

Sementara itu, proses pengundian di beberapa negeri termasuk Selangor, Negeri Sembilan dan Pulau Pinang, setakat ini juga dilaporkan berjalan dengan lancar tanpa sebarang insiden tidak diingini.

Ketua Polis Negeri Sembilan Datuk Ahmad Dzaffir Mohd Yussof berkata seramai 4,333 pegawai dan anggota ditugaskan di pusat mengundi di seluruh negeri itu bagi memastikan kawalan keselamatan serta kelancaran proses mengundi di seluruh negeri itu.

Ketua Polis Selangor Datuk Hussein Omar Khan pula berkata polis menggerakkan 15,000 pegawai dan anggota termasuk bantuan Angkatan Pertahanan Awam (APM) serta Jabatan Sukarelawan Malaysia (Rela) bermula semalam.

Jurucakap Media PRN Ibu Pejabat Polis Kontinjen (IPK) Pulau Pinang, SAC W. Pusphanathan berkata proses mengundi yang berlangsung hari ini di 334 pusat mengundi berjalan lancar dengan keadaan cuaca yang baik pagi ini.

Katanya setakat ini pihak polis tidak menerima sebarang laporan polis berhubung kejadian tidak diingini dan keadaan trafik juga lancar tanpa kesesakan di mana-mana jalan untuk ke pusat mengundi serta pihaknya akan sentiasa memantau keadaanp dari semasa ke semasa.


Longgokan kayu balak dicuri dari hutan Bentong dirampas

Pelbagai spesies kayu balak seperti perah, mempening, kelat dan berangan yang ditebang pembalak haram di Hutan Simpan Lakum di Bentong, Pahang, dirampas dalam satu operasi oleh Jabatan Perhutanan Negeri Pahang (JPNP)

Semua 27 tual balak berukuran 2.4 meter panjang itu yang cuba dibawa keluar tanpa permit itu dirampas dalam serbuah dilakukan Unit Penguatkuasa JPNP Pahang Barat dibantu Pejabat Hutan Daerah (PHD) Temerloh dan Bentong selepas menerima aduan kegiatan menceroboh Kompartmen 11 hutan simpan berkenaan.

Ketua Penolong Pengarah (Penguatkuasa) JPNP, Nor Azirim Ahmad, berkata semakan dilakukan dalam kawasan terbabit turut menemui jentera digunakan bagi mengangkat balak dan motosikal dipercayai milik individu yang mendalangi kegiatan haram itu.

Memetik laporan BH hari ini, beliau berkata, serbuan menemui tiga longgok balak pelbagai spesies seperti perah, mempening, kelat dan berangan bersaiz panjang 2.4 meter panjang bernilai lebih RM7,000.

“Sindiket yang terbabit dengan kegiatan itu dipercayai berpengalaman luas melakukan kegiatan menceroboh hutan simpan dan memindahkan balak tanpa permit di daerah ini.

“Mereka terdiri daripada tiga individu tempatan yang mempunyai rangkaian aktiviti berkenaan terutama membabitkan pemandu lori dan pengusaha kilang papan,” katanya, di sini hari ini.

Beliau berkata, balak yang ditebang mengikut saiz ditempatkan sementara dalam ladang kelapa sawit yang terletak bersebelahan dengan Hutan Simpan Lakum, sebelum aktiviti pemindahan dibuat pada waktu malam.

Nor Azirim berkata, sindiket itu dipercayai turut mengguna khidmat pemberi maklumat atau tonto yang menyebabkan pihaknya gagal menangkap suspek.

“Namun, siasatan lanjut dibuat bagi mengesan individu yang terbabit dengan kegiatan haram itu, selepas jentera dan motosikal yang disita digunakan sebagai petunjuk,” katanya.

Katanya, jentera yang disita kini disimpan sementara di pusat simpanan barangan rampasan kes JPNP di Pejabat Ladang Hutan Kemasul, Temerloh, sementara siasatan kes dibuat mengikut Akta Perhutanan Negara (APN 1984) Pindaan 1993.

“Kita tidak berkompromi dengan individu yang terbukti melakukan kegiatan memindahkan hasil hutan seperti balak dan bahan galian seperti emas termasuk bijih besi, tindakan undang-undang menunggu mereka sekiranya terbukti bersalah.

“Justeru, saya merayu kepada masyarakat supaya dapat memberi kerjasama dengan memberi maklumat sekiranya mengetahui terdapat kegiatan menceroboh hutan simpan dan memindahkan hasil hutan.

“Kegiatan ini bukan sahaja memusnahkan hutan dan alam sekitar tetapi turut merugikan kerajaan negeri yang tidak menerima cukai hasil hutan,” katanya.


Fahmi beritahu dirinya sudah dilantik sebagai jurucakap kerajaan

Menteri Komunikasi dan Digital Fahmi Fadzil dilantik sebagai jurucakap bagi Kerajaan Perpaduan untuk berhadapan dengan media.

Perkara itu disahkan oleh Fahmi hari ini yang menurutnya, dalam mesyuarat Kabinet dua minggu lalu, Perdana Menteri Datuk Seri Anwar Ibrahim telah mengeluarkan arahan supaya beliau dan Kementerian Komunikasi dan Digital (KKD) bertindak sebagai wakil atau jurucakap bagi kerajaan terutama ketika berdepan dengan pihak media, menurut laporan media.

Fahmi berkata sidang media selepas mesyuarat Kabinet setiap Rabu akan dikendalikan beliau sekiranya perdana menteri tidak dapat hadir.

“Mana-mana minggu, sebagai contohnya Perdana Menteri tidak dapat anjurkan sidang media mingguan, maka saya dan KKD akan usahakan,” katanya kepada media selepas majlis perhimpunan bulanan KKD di sini hari ini.

Fahmi berkata antara peranan sebagai jurucakap kerajaan adalah, pihak media boleh merujuk kepadanya untuk mendapatkan kepastian terhadap isu-isu yang perlu mendapatkan pengesahan.

“Ini bagi memastikan kementerian atau menteri yang tepat untuk dirujuk bagi mendapatkan maklum balas,” katanya.

Fahmi berkata KKD juga akan berbincang dengan badan penyiaran bagi menyediakan maklumat terperinci dan menyeluruh tentang aktiviti kerajaan yang dijangka disiarkan minggu depan dalam slot berita.

“Pelbagai maklumat yang disampaikan oleh kementerian dan agensi namun tiada penegasan kepada kepada pencapaian dan kejayaan yang dilakukan,” katanya.

Terdahulu dalam ucapannya di perhimpunan itu Fahmi berkata, agensi KKD seperti Jabatan Penerangan Malaysia (Japen), Pertubuhan Berita Nasional Malaysia (Bernama) dan Radio Televisyen Malaysia (RTM) perlu membantu kerajaan untuk memberi penjelasan tentang konsep Madani.

“Intipati (Madani) itu lebih dari slogan tetapi hasrat yang dibawa kerajaan,” katanya adalah penting untuk KKD memainkan peranan untuk meneliti, menterjemah dan mengolah apa maksud Madani kepada rakyat.

Mengenai pelantikan Nurul Izzah Anwar sebagai Penasihat Kanan Ekonomi dan Kewangan Perdana Menteri, Fahmi berkata bukan sahaja Nurul Izzah, tetapi kerajaan pimpinan Anwar juga telah melantik beberapa individu sebagai penasihat termasuk Tan Sri Mohd Hassan Marican.

“Istilah penasihat itu jelas kerana mereka tidak akan menyentuh mengenai dasar, tiada punca kuasa termasuk memanggil mesyuarat serta tidak dibayar gaji,” katanya.


Britain dapat petanda pertama sejak 1980-an polio boleh merebak semula

Virus polio telah dikesan dalam beberapa sampel kumbahan di ibu negara Britain, tanda pertama sejak 1980-an bahawa virus berkenaan boleh merebak di negara itu.

Pihak berkuasa tidak menemui sebarang kes polio, yang menyebabkan kurang satu peratus kanak-kanak dijangkiti akan lumpuh.

Agensi Keselamatan Kesihatan United Kingdom (UKHSA) berkata risiko itu rendah kerana liputan vaksin yang tinggi.

Agensi itu bagaimanapun menggalakkan ibu bapa supaya memberi vaksin kepada anak-anak mereka selepas penemuan virus semasa pengawasan air sisa kumbahan – terutamanya mereka yang mungkin terlepas suntikan semasa pandemik Covid-19.

Tahap vaksinasi di seluruh negara adalah melebihi 90 peratus yang diperlukan untuk mencegah wabak, tetapi kadar liputan di kalangan bawah dua tahun di London telah menurun sejak beberapa tahun kebelakangan ini.

Perkhidmatan Kesihatan Kebangsaan di London akan mula menghubungi ibu bapa kanak-kanak bawah lima tahun yang tidak diimunisasi.

Polio, merebak terutamanya melalui pencemaran najis, membunuh dan melumpuhkan beribu-ribu kanak-kanak setiap tahun di seluruh dunia. Tiada penawar, tetapi vaksinasi membawa dunia hampir menamatkan bentuk penyakit liar, atau yang berlaku secara semula jadi.

UKHSA berkata ia biasanya menjumpai antara satu dan tiga sampel virus polio dalam kumbahan setiap tahun.


PN menang besar tanda rakyat tolak BN-PH : Muhyiddin

Kejayaan Perikatan Nasional (PN) memenangi 146 kerusi DUN dari 245 kerusi dipertandingkan pada pilihan raya enam negeri ini membuktikan penolakan rakyat terhadap kerajaan campuran.

Pengerusi PN, Tan Sri Muhyiddin Yassin berkata PN mencatat kemenangan besar dalam mempertahankan tiga negerinya atas sokongan padu pengundi kepada gabungan itu.

“146 calon PN yang telah memenangi PRN. Ini adalah satu pencapaian yang memberangsangkan kepada PN yang bertanding 245 kerusi. Ini bermakna PN telah memenangi 60% kerusi yang ditandingi.

“Kejayaan PN mempertahankan negeri-negeri Kelantan, Kedah dan Terengganu dengan kemenangan besar membuktikan sokongan padu pengundi-pengundi kepada PN.

“Ini membuktikan penolakan besar-besaran orang Melayu dan termasuk juga masyarakat bukan Melayu terhadap gabungan politik rapuh dan perpaduan palsu yang diterajui oleh (Datuk Seri) Anwar Ibrahim dan (Datuk Seri Ahmad) Zahid Hamidi,” katanya pada sidang media tengah malam tadi.

Pada pilihan raya negeri melibatkan enam negeri semalam, PN berjaya mempertahankan tiga negeri – Kedah (33-3), Terengganu (32-0) dan Kelantan (43-2) serta menambah kerusi di tiga negeri yang dikuasai BN-PH.

Dalam pada itu, Muhyiddin turut menggesa perdana menteri dan timbalannya itu meletakkan jawatan.

“Maka benarlah pilihan raya negeri ini merupakan referendum  penolakan rakyat terhadap kerajaan gabungan Pakatan Harapan (PH) dan Barisan Nasional (BN).

“Anwar Ibrahim dan Zahid Hamidi yang menerajui gabungan ini mesti mengambil tanggungjawab moral dengan meletakkan jawatan sebagai Perdana Menteri dan Timbalan Perdana Menteri dengan serta merta,” katanya.

Sebelum itu beliau memaklumkan PN berjaya menafikan majoriti dua pertiga BN-PH di Selangor apabila memenangi 22 daripada 56 kerusi DUN negeri itu.

“Di Selangor PN berjaya memenangi 22 kerusi daripada hanya 5 kerusi yang dimenangi sebelum ini. Kesemua 22 kerusi itu ialah majoriti Melayu yang membuktikan PN mendapat sokongan besar pengundi-pengundi Melayu khasnya di Selangor.

“Kejayaan 22 kerusi ini juga bermakna PN telah berjaya menafikan majoriti dua pertiga kerajaan PH-BN di Selangor yang sebelum ini dianggap sebagai kubu kuat,” katanya.

Malah beliau memberitahu tiga kerusi DUN di bawah Parlimen Permatang Pauh yang sebelum ini merupakan kubu kuat PKR turut berjaya diterobosi calon-calonnya selepas kejayaan merampas Parlimen itu pada PRU-15 lalu.

“Di Pulau Pinang, seperti dijangka, gelombang sokongan pengundi Melayu di negeri itu telah membawa kejayaan yang besar kepada PN dengan memenangi 11 daripada 15 kerusi majoriti Melayu.

“Ini adalah satu tamparan hebat kepada Anwar Ibrahim apabila kesemua kerusi DUN dalam Parlimen Permatang Pauh dimenangi oleh calon-calon PN,” katanya.

Minggu lalu Anwar dilaporkan berharap agar tiga kerusi DUN dalam Parlimen Permatang Pauh menang bergaya pada PRN ini.

Muhyiddin berkata, kemenangan besar gabungan itu kali ini menandakan PN adalah wadah utama politik bangsa Melayu pada masa ini.

Katanya, UMNO menjadi tidak relevan lagi apabila hanya memenangi 19 daripada 108 kerusi ditandingi.

“Ini bermakna UMNO kalah teruk 82% daripada keseluruhan jumlah kerusi tersebut,” katanya.


Badan peguam bantah permohonan Laidlaw wakili Najib

Datuk Seri Najib Razak boleh memilih dalam kalangan 21,659 peguam berpengalaman di Malaysia untuk mewakilinya dalam rayuan terakhir membabitkan kes berkaitan penyelewengan RM42 juta dana SRC International Sdn Bhd di Mahkamah Persekutuan, kata Badan Peguam Malaysia

Setiausahanya B Anand Raj dalam afidavit bantahan yang difailkan semalam berkata peguam Najib ketika ini, Tan Sri Muhammad Shafee Abdullah memiliki lebih banyak pengalaman, dan lebih layak berbanding Jonathan Laidlaw, Peguam Diraja (QC) United Kingdom, yang memohon mewakili Najib.

Anand berkata Muhammad Shafee sendiri memiliki pengetahuan dan berpengalaman luas, kerana dia pernah berhujah dalam banyak kes melibatkan peruntukan undang-undang jenayah, dan pertuduhan yang berkaitan dengan rayuan bekas Perdana Menteri itu, lapor Bernama.

“Berdasarkan kenyataan bahawa Muhammad Shafee serta pasukan pembelaan telah terlibat dengan kes itu, dan sudah biasa dengan pertuduhan serta peruntukan berkanun yang terlibat sejak dari permulaan, Badan Peguam Malaysia berpandangan bahawa Muhammad Shafee sendiri mempunyai pengalaman luas dan kelayakan tinggi berhubung isu yang belum selesai dalam rayuan itu, lebih daripada pemohon (Laidlaw),” katanya.

Anand berkata bahawa hanya pada tahun-tahun awal selepas Malaysia mencapai kemerdekaan daripada UK pada 1957 apabila terdapat bilangan peguam tempatan terhad, yang memerlukan bantuan daripada QC dan pakar asing.

“Hari ini pada tahun 2022, yakni 65 tahun selepas merdeka, Badan Peguam Malaysia telah berkembang dengan hebat, secara kuantitatif dan kualitatif. Kami mempunyai 21,659 peguam bela dan peguam cara yang memiliki Sijil Tahunan dan Amalan yang sah pada 27 Jun 2022.

“Ada ramai peguam bela dan peguam cara yang mempunyai kepakaran dan pengalaman dalam bidang litigasi pembelaan jenayah sehingga peringkat rayuan tertinggi. Penelitian terhadap kelayakan dan pengalaman pemohon (Laidlaw) seperti yang dinyatakan dalam afidavit itu (oleh Muhammad Shafee) menunjukkan bahawa beliau adalah QC terkemuka di UK dan mempunyai pengalaman yang pelbagai dan luas dalam pelbagai bidang kuasa.

“Beliau bagaimanapun tidak mempunyai kelayakan atau pengalaman khas dalam sistem perundangan Malaysia, sistem jenayah Malaysia dan dalam perundangan lain yang berkaitan yang diperlukan untuk rayuan,” katanya.

Anand berkata perkara inilah yang sebenarnya terdapat dalam kalangan peguam bela dan peguam cara peguam jenayah terkemuka di Malaysia.

Beliau seterusnya menambah bahawa Laidlaw tidak menunjukkan beliau biasa dengan statut, amalan dan prosedur tempatan Malaysia yang sedang berkembang, serta sistem perundangannya, 65 tahun selepas Merdeka.

Permohonan untuk mendapatkan khidmat QC akan didengar di Mahkamah Tinggi di sini pada 6 Julai di hadapan Hakim Ahmad Kamal Md Shahid.

Pada 25 Jan, firma guaman Tetuan Shafee & Co telah menyerahkan surat kepada Sekretariat Ketua Hakim Negara Tun Tengku Maimun Tuan Mat mengenai hasrat Najib untuk melantik QC bagi membantu beliau dalam isu rumit dan persoalan undang-undang dalam rayuan kes SRC di Mahkamah Persekutuan.

Mahkamah Persekutuan menetapkan 10 hari pada Ogos ini untuk mendengar rayuan Najib terhadap sabitan dan hukuman penjara atas kesalahan penyelewengan dana syarikat itu.

Pada 8 Dis 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dikenakan terhadap Najib kerana menyalah guna RM42 juta dana SRC.

Hakim Datuk Abdul Karim Abdul Jalil yang bersidang bersama Datuk Has Zanah Mehat dan Datuk Vazeer Alam Mydin Meera, sebulat suara menolak rayuan Najib terhadap keputusan Mahkamah Tinggi pada 28 Julai 2020.


[KEMAS KINI] RM150 bilion pakej bantuan baharu kepada rakyat: PM

Perdana Menteri Tan Sri Muhyiddin Yassin hari ini mengumumkan pakej bantuan kerajaan Perikatan Nasional (PN) bernilai RM150 bilion menerusi Pakej Perlindungan Rakyat dan Pemulihan Ekonomi (Pemulih).

Bantuan terbaharu ini adalah yang kedua terbesar selepas pakej Prihatin diumumkan Perdana Menteri pada Mac tahun lalu membabitkan RM250 bilion.

Pakej terbaru diumumkan berdasarkan keadaan kuncitara yang dijangka berlanjutan kerana kes harian Covid-19 masih tinggi dan merangkumi suntikan langsung fiskal kerajaan sebanyak RM10 bilion.

“Selaras dengan komitmen kerajaan untuk meneruskan agenda prihatin rakyat, sukacita saya mengumumkan bahawa sehingga hujung tahun ini, kerajaan akan menyalurkan Bantuan Tunai langsung kepada rakyat berjumlah RM10 bilion,” kata Perdana Menteri menerusi perutusan khas hari ini.

Beliau berkata, bantuan itu menumpukan kepada tiga fokus utama iaitu Meneruskan Agenda Prihatin Rakyat; Menyokong Perniagaan; dan Meningkatkan Vaksinasi.

“Sejak pandemik Covid-19 melanda negara, kerajaan telah melaksanakan tujuh program bantuan dan pakej rangsangan dengan nilai keseluruhan berjumlah RM380 bilion.

“Setakat ini, sebanyak lebih RM200 bilion telah disalurkan dan memberi manfaat kepada lebih 20 juta rakyat serta 2.4 juta perniagaan.

“Belanjawan 2021 pula bernilai 322.5 bilion ringgit dan masih berbaki 100 bilion ringgit untuk dibelanjakan sehingga hujung tahun ini,” katanya.

Perdana Menteri berkata bagi fokus meneruskan agenda prihatin rakyat, kerajaan akan menyalurkan bantuan tunai langsung kepada rakyat berjumlah RM10 bilion merangkumi Bantuan Prihatin Rakyat (BPR).

Katanya, ketika pengumuman PEMERKASA Plus, kerajaan bersetuju memberi bayaran tambahan bagi BPR sehingga RM500 pada bulan Julai dan bayarannya akan dibuat secara berperingkat mulai 29 Jun.

Manakala BPR fasa ketiga dengan kadar bantuan antara RM100 hingga RM1,400 akan dibayar pada September depan.

Beliau berkata, secara keseluruhannya, nilai BPR sehingga hujung tahun ini adalah RM4.9 bilion.

Sementara itu, bagi memastikan rakyat mendapat bantuan pada bulan-bulan mendatang sehingga akhir tahun 2021, kerajaan turut mengumumkan pemberian Bantuan Khas Covid-19 atau BKC dengan kadar dan kategori tertentu.

Perdana menteri berkata isi rumah kategori miskin tegar bakal menerima bantuan sebanyak RM500 pada Ogos, RM500 pada November, dan RM300 pada Disember manakala individu bujang kategori miskin tegar akan menerima bantuan sebanyak RM200 pada Ogos dan RM300 pada November.

Isi rumah B40 pula akan menerima bantuan sebanyak RM500 pada Ogos dan RM300 pada Disember manakala kategori bujang B40 akan menerima bantuan sebanyak RM200 ringgit pada bulan Ogos.

Bagi isi rumah kategori M40 pula, beliau berkata mereka turut menikmati bantuan sebanyak RM250, manakala bujang kategori M40 akan menerima RM100 pada Ogos.

“Secara keseluruhan, pemberian khas BKC ini dijangka memanfaatkan lebih 11 juta isi rumah dan individu warga emas serta bujang dengan peruntukan sebanyak RM4.6 bilion.” katanya.

Antara bantuan yang akan disalurkan termasuk:


Pegawai SPRM mengaku salah seleweng AS$6.94 juta dipenjara, sebat

Seorang Penguasa Kanan Suruhanjaya Pencegahan Rasuah Malaysia (SPRM) dipenjara tiga tahun dan dua sebatan oleh Mahkamah Sesyen Kuala Lumpur hari ini kerana menyalahgunakan wang rampasan SPRM berjumlah AS$6.94 juta.

Hakim Suzana Hussin menjatuhkan hukuman itu selepas Shahrum Nizam Baharuddin, 41, menukar pengakuan kepada bersalah atas pertuduhan pilihan ketika sebutan kes hari ini.

Mahkamah memerintahkan tertuduh dipenjara dari tarikh tangkap pada 13 September 2021, lapor Bernama.

Sebelum ini, SPRM mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas Ketua Pengarah Organisasi Perisikan Luar Malaysia (MEIO) Datuk Hasanah Abdul Hamid.

Pada 12 April 2021, Mahkamah Tinggi di sini melepas tanpa membebaskan Hasanah daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia.

Susulan itu, Hasanah menuntut semula wang tunai yang dirampas oleh SPRM sebelum mendapati wang sebanyak RM25 juta telah lesap.

Semasa prosiding di hadapan hakim Suzana Hussin pagi ini, Shahrom mengesahkan fakta kes yang dibacakan oleh timbalan pendakwa raya, Ahmad Akram Gharib.

Shahrum sebelum ini didakwa mengikut Seksyen 409 Kanun Keseksaan kerana melakukan pecah amanah jenayah tetapi pihak pendakwaan menawarkan pertuduhan yang lebih ringan.

Dia melakukan kesalahan itu antara 17 Disember 2018 dan 9 April 2019 di Ibu Pejabat SPRM, Putrajaya.


Kemasukan pesakit Covid-19 ke hospital meningkat berganda

Kemasukan pesakit Covid-19 ke hospital awam pada Minggu Epidemiologi (ME) ke-6/2022 bagi kategori 3, 4, dan 5 menunjukkan peningkatan berganda di semua peringkat umur kecuali remaja.

Ketua Pengarah Kesihatan Tan Sri Dr Noor Hisham Abdullah berkata bagi ME 6/2022 peningkatan berganda turut melibatkan golongan kanak-kanak, individu dewasa dan warga tua

“Peningkatan berganda dilihat ke atas golongan kanak-kanak, orang dewasa dan warga tua bagi ME ke 6/2022.

“Oleh itu, KKM menyarankan agar kanak-kanak, remaja dan golongan dewasa serta warga tua yang layak untuk segera mendapatkan vaksinasi dan dos penggalak di PPV berdekatan,” katanya dalam kenyataan hari ini.

Beliau turut memaklumkan hingga semalam, kadar penggunaan katil bukan unit rawatan rapi (ICU), khusus bagi pesakit Covid-19, melebihi 80 peratus di beberapa negeri seperti Selangor, Perlis, dan Kelantan.

“Manakala kadar penggunaan katil ICU khusus bagi pesakit Covid-19 adalah sebanyak 54 peratus di Johor, namun lain-lain negeri berada di bawah 50 peratus penggunaan katil ICU,” katanya.

Beliau berkata sehingga semalam juga, seramai 4,700 pesakit Covid-19 berada di hospital di mana kategori 3, 4 dan 5 adalah sebanyak 376 kes (8.0%) daripada keseluruhan pesakit disebabkan virus itu.

Antara sebab-sebab kemasukan pesakit Covid-19 kategori 1 dan 2 ke hospital adalah:

Dr Noor Hisham juga memaklumkan seramai 5,724 pesakit telah sembuh hari ini menjadikan kumulatif kes pulih sebanyak 2,852,437 kes atau 93.8 peratus daripada 3,040,235 kumulatif kes positif.

Dalam tempoh 24 jam itu juga sebanyak 65 kes import dikesan membabitkan 29 warganegara dan 36 bukan warganegara, manakala 21,007 kes lagi adalah penularan tempatan yang turut melibatkan 481 rakyat asing.

Sehingga kini seramai 187 pesakit masih dirawat di ICU, dengan 109 daripadanya memerlukan alat bantuan pernafasan.

Sebanyak, 10 lagi kluster baharu Covid-19 dikesan hari ini menjadikan keseluruhannya 6,596 kluster dengan 6,175 telah ditamatkan dan 421 lagi masih aktif, katanya.


Belanjawan dibentang semula jika PRU sebelum Bajet 2023 dilulus

Belanjawan baharu perlu dibentangkan semula di Dewan Rakyat sekiranya Pilihan Raya Umum Ke-15 (PRU-15) diadakan sebelum Bajet 2023 diluluskan oleh Parlimen.

Pembentangan semula itu perlu dilakukan oleh kerajaan baharu yang dibentuk setelah keputusan PRU-15 diketahui.

Menteri Kewangan Tengku Datuk Seri Zafrul Abdul Aziz berkata pembentangan semula belanjawan negara pernah berlaku pada 1999 ketika kerajaan diterajui Tun Dr Mahathir Mohamad.

“Ini pernah berlaku sebelum ini. Jadi, kalau rujuk balik apa yang berlaku pada 1999 apabila pembubaran Parlimen berlaku selepas belanjawan dibentangkan.

“Belanjawan dibentangkan semula, jadi, itulah yang akan berlaku jika ada pembubaran (selepas ini),” katanya pada sidang media selepas membentangkan Bajet 2023 di Dewan Rakyat hari ini (7 Oktober 2022), menurut MalaysiaKini.

Beliau menjelaskan sekiranya pun belanjawan dibentangkan semula ia tetap tidak akan menggagalkan tujuan bajet yang disediakan Kementerian Kewangan.

Ditanya mengenai mengenai kedudukan Bajet 2023 dan statusnya selepas ini, Tengku Zafrul meminta media bertanya kepada Perdana Menteri Datuk Seri Ismail Sabri Yaakob.

Menurutnya tidak timbul isu belanjawan bertindih jika ia dibentangkan sekali lagi kerana Parlimen dibubarkan sebelum ia diluluskan.

“Tidak, tidak ada asas apa yang anda katakan tadi,” katanya merujuk kepada soalan yang ditanya wartawan.

Tengku Zafrul menambah, belanjawan disediakan dengan memberi tumpuan kepada hala tuju masa depan negara, jangkaan ekonomi dan seumpamanya untuk tahun depan.

Pembentangan Bajet 2023 menjadi tanda tanya hingga ke saat akhir apabila ada desas-desus yang mendakwa Ismail Sabri akan mengumumkan pembubaran Parlimen dalam tempoh terdekat.

Terdahulu, Tengku Zafrul membentangkan bajet defisit melibatkan peruntukan berjumlah RM372.34 bilion untuk tahun depan, mengatasi bajet tahun ini sebanyak RM40 bilion.

Dalam Bajet 2023, sebanyak RM94.3 bilion telah diperuntukkan untuk perbelanjaan pembangunan, yang tertinggi setakat ini, berbanding peruntukan untuk 2022 sebanyak RM71.2 bilion.

Di bawah perbelanjaan ini, peruntukan yang disalurkan kepada pertumbuhan ekonomi meningkat dua peratus, mengambil hampir satu perlapan daripada jumlah perbelanjaan pembangunan.


Menteri PH-BN ‘berputar-putar’ nak jawab soalan Ahli Parlimen PN

Menteri Ekonomi kerajaan PH-BN, Rafizi Ramli dan Menteri Dalam Negeri, Senator Datuk Seri Saifuddin Nasution Ismail.

Semalam kita menyaksikan prestasi tidak baik yang telah ditampilkan oleh dua menteri kerajaan PH-BN.

Pertama, Rafizi Ramli selaku Menteri Ekonomi terpusing-pusing untuk menjawab soalan dan pencelahan yang dibangkit oleh Syahir Sulaiman, Ahli Parlimen (MP) Bachok.

Pencelahannya mudah iaitu Rafizi mengatakan kerajaan negeri pembangkang menerima peruntukan terbesar daripada Belanjawan.

Namun hakikatnya adalah Kelantan, Terengganu, Kedah dan Perlis menerima peruntukan yang jika digabungkan keempat negeri ini lebih rendah daripada peruntukan kepada Sabah dan Sarawak.

Rafizi tidak dapat menjelaskan perkara ini dan berpusing pada sudut yang sama. Begitulah kualiti Menteri PH-BN, dalam Parlimen pun boleh membongak lagi.

Kedua, Saifuddin Nasution selaku Menteri Dalam Negeri tergamam dan tidak mampu menoktahkan jawapan tuntas apabila disoal oleh Takiyuddin Hassan, MP Kota Bharu.

Dua soalan Kota Bharu yang juga mudah untuk dijawab, satu, apakah surat RoS yang mengatakan usul tambahan UMNO tidak sah itu benar?

Kedua, apakah asas yang digunakan oleh menteri untuk memberikan pengecualian kepada UMNO dan apakah ia akan menjadi kes pengikat kepada parti atau pertubuhan lain.

Ya, Saifuddin juga terpusing-pusing dan tidak boleh menjawab dua soalan ini dan hanya meminta jika ada pihak tak puas hati boleh bawa kepada mahkamah.

Rafizi dan Saifuddin, keduanya duk lawan nak jadi orang nombor 2 Anwar dalam PKR hari itu. Seorang menang jadi Timbalan Presiden dan seorang lagi dilantik Setiausaha Agung.

Tapi jika inilah kualiti dalam Parlimen, menggambarkan inilah kualiti pasukan Anwar dalam kerajaan dan parti. Sungguh sadis dan menyedihkan.

Kasihan rakyat.

Ahmad Fahmi Mokhtar
Darulnaim Research Centre

Dipetik daripada Harakahdaily. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PM umum tambah BPR antara RM100 hingga RM500, moratorium 3 bulan

Perdana Menteri Tan Sri Muhyiddin Yassin malam ini mengumumkan bantuan tambahan program Bantuan Prihatin Rakyat (BPR) susulan pelaksanaan ‘total lockdown’ yang bermula esok bagi mengurangkan beban dihadapi rakyat.

Perdana Menteri Tan Sri Muhyiddin Yassin berkata, prihatin dengan nasib rakyat yang berkemungkinan berhadapan fasa kesukaran dalam menempuh fasa pelaksanaan berkenaan, kerajaan telah memperuntukan sebanyak RM2.1 bilion bagi menambah kadar BPR.

“Bagi kategori isi rumah yang berpendapatan di bawah 2,500 ringgit, mereka akan menerima kadar BPR tambahan sebanyak 500 ringgit dan isi rumah berpendapatan antara 2,501 hingga 5,000 , akan menerima kadar sebanyak 300 ringgit.

“Golongan bujang pula akan menerima 100 ringgit,” katanya dalam perutusan khas Perdana Menteri: Bantuan PKP 3.0 sebentar tadi.

Katanya, BPR tambahan ini akan mula dimasukkan ke akaun penerima pada hujung bulan Jun nanti.

“Bayaran ini merupakan tambahan kepada fasa bayaran terakhir BPR bulan September kelak sebanyak 2.4 bilion ringgit,” katanya.

Lanjutan moratorium automatik 3 bulan

Dalam pada itu katanya, mendengar permintaan rakyat supaya kerajaan menimbang semula pemberian moratorium, kerajaan setelah perbincangan bersama Bank Negara Malaysia (BNM), industri perbankan memberi jaminan dan komitmen penuh untuk terus memberikan bantuan pembayaran balik pinjaman dan moratorium.

“Oleh itu, bagi semua golongan B40 dan rakyat yang terjejas ekoran kehilangan pekerjaan serta perusahaan mikro dan Perusahaan Kecil Sederhana (PKS) yang tidak dibenarkan beroperasi dalam tempoh PKP, anda diberi pilihan untuk mendapatkan kelulusan moratorium secara automatik selama 3 bulan.

“Atau boleh memilih untuk mendapatkan pengurangan bayaran balik secara ansuran sebanyak 50 peratus selama tempoh 6 bulan,” katanya.

Jelasnya, inisiatif ini akan dilaksanakan segera pada bulan Jun yang dijangka memanfaatkan lebih dari 5 juta peminjam dengan nilai sehingga 30 bilion ringgit.

“Insha-Allah, industri perbankan akan memberikan maklumat lebih terperinci berhubung perkara ini mulai esok.

“Saya berharap, pengumuman moratorium automatik ini dapat memberi sedikit kelegaan kepada peminjam institusi perbankan. Para peminjam hanya perlu menghubungi bank masing-masing untuk mendapat manfaat bantuan ini,” katanya.


Bantah tulisan Jawi serlah sikap Islamofobia pemimpin DAP

Bantahan pemimpin DAP terhadap penggunaan tulisan Jawi pada papan iklan serta papan tanda, jelas menunjukkan sikap Islamofobia sedangkan ia tidak ada kena mengena dengan agama.

“Apa sahaja yang berkaitan dengan Islam mereka ini menjadi fobia padahal tulisan Jawi tiada kena mengena dengan agama,” kata Pesuruhjaya PAS Perak, Razman Zakaria memetik kenyataannya kepada media rasmi PAS, Harakah.

Pada 31 Disember 2021, Majlis Daerah Batu Gajah, Perak mengeluarkan arahan baharu kepada peniaga supaya turut menggunakan tulisan Jawi pada papan iklan premis perniagaan bermula 1 Januari lalu.

Peraturan baharu itu terkandung di bawah Undang-Undang Kecil Iklan (Majlis Daerah Batu Gajah) 2013 perenggan 10 (1)(a).

Berdasarkan notis yang dikeluarkan, semua urusan berkaitan permohonan baharu dan pembaharuan Lesen Premis Perniagaan dan iklan di kawasan majlis daerah berkenaan dikehendaki mematuhi peraturan berkenaan penggunaan tulisan Jawi bagi keterangan aktiviti perniagaan pada visual papan iklan atau papan tanda premis perniagaan masing-masing.

Susulan itu, Ahli Parlimen Kampar, Su Keong Siong mempersoalkan rasional di sebalik arahan yang dikeluarkan berhubung tulisan Jawi itu.

Keong Siong dilaporkan mendakwa peraturan itu melanggar hak peniaga tempatan untuk membuat pilihan serta beralasan kawasan berkenaan mempunyai lebih 80 peratus penduduk bukan Islam.

Mengulas lanjut Razman berkata sikap Keong Siong jelas menggambarkan Islamofobia yang wujud dalam dirinya sehingga merasakan penggunaan tulisan Jawi menggugat fahaman agama penduduk di kawasan terbabit.

Menurutnya arahan itu adalah mekanisme bagi memperkasakan tulisan Jawi dalam kawasan pentadbiran selain memelihara warisan yang pernah digunakan sebagai penulisan dalam lingua franca suatu masa dahulu.

“Tulisan Jawi ini adalah salah satu bentuk tulisan di Malaysia yang tidak boleh dikaitkan sama sekali dengan agama.

“Meskipun dikaitkan dengan agama, agama rasmi Malaysia ialah agama Islam, sedangkan tulisan Jawi bukan melambangkan sesuatu agama. Ia merupakan bentuk tulisan yang digunakan pada waktu dulu,” katanya.


Pertumbuhan sektor pembuatan Malaysia susut pada Ogos

Indeks Pengurus Pembelian (PMI) Pembuatan S&P Global Malaysia yang diselaraskan secara bermusim merosot kepada 50.3 pada Ogos berbanding 50.6 pada Julai, sekali gus menunjukkan peningkatan yang perlahan dalam sektor itu.

S&P Global Market Intelligence berkata angka terkini itu mencerminkan pengeluaran pembuatan dan pertumbuhan Keluaran Dalam Negara Kasar yang mengalami kelembapan beransur-ansur menjelang akhir suku ketiga 2022 berikutan peningkatan yang berterusan sepanjang suku kedua tahun ini, lapor Bernama.

Ketua Ahli Ekonomi Perniagaan Chris Williamson dalam kenyataan hari ini berkata sektor pembuatan Malaysia menunjukkan keadaan perniagaan lebih baik kali ke-10 pada Ogos, walaupun ternyata masih berdepan tekanan ekoran kekurangan bahan mentah dan buruh, kenaikan harga serta permintaan yang perlahan, terutamanya dari luar negara.

Malah, terdapat isyarat bahawa kekangan bekalan mula berkurangan, manakala tekanan harga semakin reda.

“Walaupun permintaan bagi eksport merosot, Ogos menyaksikan kadar peningkatan yang kecil bagi tempahan baharu, yang semestinya mendorong pertumbuhan pengeluaran lebih memberangsangkan pada September.

“Ini disokong prospek cerah yang digambarkan dengan keyakinan yang meningkat dalam perniagaan, mencatatkan kenaikan pada paras tertinggi dalam tempoh tujuh bulan,” menurut Williamson.

S&P Global Market Intelligence berkata angka keseluruhan yang lemah pada Ogos disumbangkan terutamanya oleh jumlah output yang sederhana.

Menurutnya, biasanya firma mengaitkan pengeluaran yang perlahan dengan kesukaran menerima imput di tengah-tengah kelewatan penghantaran yang berlanjutan meskipun tidak seteruk bulan-bulan sebelum ini.

Pada masa depan, S&P Global Market Intelligence berkata pengeluar Malaysia kekal optimis terhadap unjuran output dan berharap permintaan akan terus meningkat apabila pandemik berupaya dikawal sepenuhnya.


Omicron: Indonesia sahkan kes Covid-19 kembali meningkat

Kerajaan Indonesia mengesahkan jangkitan Covid-19 di negara itu semakin meningkat didorong oleh penularan pantas varian Omicron dalam komuniti, ketika perintah Pemberlakukan Pembatasan Kegiatan Masyarakat (PPKM) di dua wilayah dilanjutkan sehingga 31 Januari ini.

“Kita kena berhati-hati. Kes Covid-19 telah meningkat, dan varian Omicron telah menjangkiti lebih ramai orang,” kata jurucakap kerajaan bagi Covid-19, Dr Reisa Broto Asmoro.

Sejak 15 Disember lalu hingga semalam, Indonesia merekodkan 1,161 kes positif varian Omicron, kebanyakannya melibatkan pengembara dari luar negara.

Beliau memberi contoh jangkitan mula meningkat apabila sebanyak 3,205 kes baharu dilaporkan pada 22 Januari dan 2,925 pada hari berikutnya – kedua-duanya lebih tinggi daripada keseluruhan jumlah kes yang dikesan sepanjang Disember tahun lalu.

Malah jika melihat semula penambahan kes dalam beberapa bulan kebelakangan ini, jumlah kes pada 22 Januari 2022, adalah peningkatan tertinggi dalam sehari sejak 18 September 2021, katanya.

“Sebelum ini, purata jangkitan harian yang disahkan di Indonesia sudah berada di bawah 300 kes, selepas gelombang varian Delta menurun,” kata Dr Reisa.

Sehubungan itu, beliau berkata usaha akan diteruskan bagi memperluaskan lagi ujian saringan, pengesanan dan rawatan (3T) bagi menangani pesakit Omicron tidak bergejala.

Beliau menjelaskan langkah memperluaskan 3T, terutamanya pengesanan, dilakukan kerana ramai individu dijangkiti varian Omicron tidak mengalami sebarang gejala, yang mengakibatkan mereka tidak melakukan ujian saringan.

Sementara itu, kerajaan Indonesia juga melanjutkan perintah Pemberlakukan Pembatasan Kegiatan Masyarakat (PPKM) di Jawa dan Bali sehingga 31 Januari ini susulan peningkatan jangkitan.

“Walaupun kes meningkat, kerajaan masih mampu mengawal varian Omicron. Peningkatan kes secara relatifnya terkawal,” kata Menteri Koordinator Hal Ehwal Maritim dan Pelaburan, serta Koordinator PPKM Jawa dan Bali, Luhut Binsar Pandjaitan.

Pandjaitan berkata jumlah kes harian yang disahkan dan aktif masih 90 peratus lebih rendah daripada kemuncak kes varian Delta.

“Bagaimanapun, kita tidak boleh terlalu yakin dan mesti sentiasa berwaspada. Kuncinya ialah disiplin,” tambahnya. – Agensi